qundao/data-zh-poetry huggingface dataset:
万竹亭
作者：范梈
朝代：元

谁能买山种万竹，残年请老住巴蜀。结亭更在竹中间，四面云溪写山麓。风敲最觉夜眠清，雨洗胜延秋望绿。日吟不限三千字，日饮定须过百斛。陇西仙翁持斧客，散马凉城行新菊。为言令弟隐沧江，如此风流天下独。乃家正在蚕茨野，束束琅玕绕茅屋。方知白眼待时人，箕踞科头自为俗。是邦子云剧博雅，闭门草玄食汉禄。多缘未识此君心，往事微瑕伤白玉。使君自是廊庙具，方驾前修讵为辱。平生抱负劲直节，日暮天寒照空谷。始我瞻望望不及，终我叹嗟嗟不足。乞官傥或从西游，向子亭边祝黄鹄。
三山对月，怀山寿
作者：范梈
朝代：元

豫章千里月，渐解向天高。安得山儿慧？能知海客劳。榕城咽韵鼓，竹馆净香醪。何日书帷下？清辉映凤毛。
三月二十三日，雨中示诸生
作者：范梈
朝代：元

后园僧寺里，闻有蜀葵花。好趁今朝雨，移来向我家。编篱虽待菊，引蔓盍藏瓜？总在经营力，秋成莫浪夸。
三月十一日，遣家人还舍奉侍，值雨。十四日，值晴作
作者：范梈
朝代：元

具船闻解缆，想象系朝昏。到日初收雨，沿流定达村。初生南涧藻，好近北堂萱。载感飘零意，清江是故园。
上元日
作者：范梈
朝代：元

蓬莱宫阙峙青天，后内看灯记往年。谁念东篱山下路，再逢春月向人圆。
上巳日，文宣王庙陪祀毕，归西馆作，奉贻儒宫诸同志
作者：范梈
朝代：元
体裁：古风

礼殿肃春荐，斋居清曙钟。斜街星斗转，阿阁雾烟重。久去金华直，暂依赤社封。非才沾教育，希世念遭逢。修风泄洙泗，治日舒黄农。深恩曷效报，彝典幸追踪。粲粲金石列，锵锵珂佩从。饮福婴多疾，高卧对千峰。
上巳日，文宣王庙陪祀毕，归西馆作，奉贻儒宫诸同志
作者：范梈
朝代：元

礼殿肃春荐，斋居清曙钟。斜街星斗转，阿阁雾烟重。久去金华直，暂依赤社封。非才沾教育，希世念遭逢。修风泄洙泗，治日舒黄农。深恩曷效报？彝典幸追踪。粲粲金石列，锵锵珂佩从。饮福婴多疾，高卧对千峰。
上牛头石望海
作者：范梈
朝代：元
体裁：古风

人谓此石险，我言兹境佳。日兼山气动，雷与浪声偕。平浦烟浩渺，高林雨参差。游鱼依碧涧，飞鸟却丹崖。饮浊逞孤坐，乘危费乱排。稍知舒磊磈，初不近俳谐。玄圃知何许，蓬莱在所怀。将寻白云侣，高处结茅斋。
上牛头石望海
作者：范梈
朝代：元

人谓此石险，我言兹境佳。日兼山气动，雷与浪声偕。平浦烟浩渺，高林雨参差。游鱼依碧涧，飞鸟却丹崖。饮浊逞孤坐，乘危费乱排。稍知舒磊磈，初不近俳谐。玄圃知何许？蓬莱在所怀。将寻白云侣，高处结茅斋。
上真应寺观寺后龙湫，湫在厓上，盖由寺北下马，并高数十折得之。又数步许，得巨石，有僧龛，其中云即唐卢叟所隐成道处。时日斜，方焚香诵经，闻客至，乃辍诵相迎作茶云
作者：范梈
朝代：元

凭高窈窕辨精蓝，濯佩还思访古潭。字扁孟家题处碣，洞留卢叟去时龛。近人野鸟如曾识，问客山精不敢谈。闻说平坡犹在上，登临虽倦且停骖。
不寐
作者：范梈
朝代：元

鼓角连天月满城，芭蕉叶上露华生。思乡不寐占潮信，说是中旬夜半平。
东斋秋雨后花药具有生意
作者：范梈
朝代：元

田园虽尚远，未肯效凄凉。药就篱成蔓，花因径作行。岂惟延晚趣，自足信年芳。颇敬邻人妇，驱鸡不过墙。
东署
作者：范梈
朝代：元

习静天常见，居深路近通。阴阶垂叶露，空院长春风。
东郊
作者：范梈
朝代：元

东郊芳草绿萋萋，欲到浑如恋马蹄。总是都门好春色，随人直到大江西。
临觞
作者：范梈
朝代：元

几见春钟度上阳，偶因寒尽强临觞。故乡只在车轮下，自是青云路每长。
临高阻雨
作者：范梈
朝代：元

恐倾南海成秋雨，急唤西风作晚凉。净扫黎山须见骨，莫令楚客屡回肠。
乐会县
作者：范梈
朝代：元

早发端赵村，莫投乐会县。县阻道路长，但见水葱茜。轻风掠溪麋，好月触石面。前行日已分，后从气犹昡。役者向我言，前年土豪变。黄旗伐画鼓，樵屋拟牙殿。居民绝烟爨，搬并入淮甸。却又遭劫杀，流动靡安奠。群夷尽蜂起，尽用血洗箭。公然肆浡暴，请与官军战。官军幸努力，摧落得深便。虽获覆其巢，奸愚不胜谴。于今郊原间，芳草白骨遍。我行适夜分，听此毛发旋。前冈明炬火，叫应欣蹂践。官吏候我来，始与人相见。沿河岛沚深，问路山田转。啾啾乌鸟鸣，靡靡鞍马倦。一从违京国，几度梦霜霰。何所非异乡，开怀谢身健。
九日报熊敬舆
作者：范梈
朝代：元

羸疾卧江浒，承恩慰高秋。木落坞渚净，天朗气暄柔。便了晨光中，授我双蝤蛑。呼童敬荐之，风味宜南州。忆昔客燕蓟，白云从方舟。于时见此物，千钱三十头。打黄试新羹，烂醉天市楼。一日食一百，更为明旦谋。三日困暴下，传笑诸公侯。此邦诚罕见，初出愈难求。矧当浮萸日，倾道俗如流。厚价得两螯，持之比琳球。物有少为贵，感事重绸缪。奈何雷同者，政复多优游。欲折黄金花，报君向沧洲。此花苦未发，少待岁寒酬。
九日诸生携酒至城东看菊
作者：范梈
朝代：元

楚楚临阶菊，重阳特地开。慰人良有意，报汝愧无才。巷杵闻鸡发，邻觞送蟹来。采英吾欲寄，怅望倚江台。
九日，和危太朴见贻
作者：范梈
朝代：元

年年江海上，饮菊对重阳。又复兹辰至，都无少日狂。遥峰栖户碧，败叶拥池黄。只有长生事，于今堕渺茫。
九日，简危太朴
作者：范梈
朝代：元

疾风吹细雨，忽忽过阴崖。久喜江山静，新增节序佳。秋声连迥野，暝色起高斋。自得论文侣，中年有好怀。
九月二十八日，济上作
作者：范梈
朝代：元

昨日立冬雨，内河中夜雷。晨兴犹未定，震惧忽如摧。衰柳并寒在，早梅何处开？饥年方禁酿，不饮称无才。
九月十九日京东门与董右军诸公别至通州还寄在京朋游
作者：范梈
朝代：元

临分强颜作笑言，上马恸哭投烟村。十年总仗旧交力，万里独怀明主恩。南极下头星象少，东风近便柳梅繁。时人祗怪丹砂令，曾以虚名细讨论。
九月十四日，过紫极宫熊道人房
作者：范梈
朝代：元

层轩俯江竹，欹枕对连山。雨止烟霞集，洲回鸥鹭闲。紫霄行有径，白日户无关。但见空中侣，飘飘不可攀。
二十六夜，得舍弟书，及知熊敬舆茂才消息。期旦夕有会，并知便，良足快慰也
作者：范梈
朝代：元

故人天阙腾新荐，舍弟云溪守敝庐。未省东归何日见？挑灯细读寄来书。
二月二十四日自琼州出白沙驿阻风二日不得渡海是日有幕客送寒衣却出赋诗
作者：范梈
朝代：元

盲风怪雨一时清，又阻扁舟两日程。天意似将留客住，明朝浮海看清明。
二月行
作者：范梈
朝代：元

二月欲半春风颠，对食废餐心黯然。排沙荡沙忽到眼，须臾几席无光鲜。昨者出门吹欲倒，乘黄不病不得前。百围大木拔莫动，决折断干追乌鸢。惊雷万车碾空过，倏忽卷地散百川。未知何自蛟龙怒？坐使老屋如流船。先生老屋十五椽，寄住主人从昔年。崩腾直为居者惜，过客东西何用怜。幸自环堵无足乐，屋虽朴陋形制坚。但念素衣发如漆，白黑变尽思归田。勉焉守之勿易地，会且风止天清妍。君不见列御寇，御之还得同飞仙。
二杏
作者：范梈
朝代：元

北邻杏一株，身作龙盘拿。直上青天中，虚空高结花。南邻杏更好，枝干相交加。三月二月时，匝地堆红霞。自我来京城，寄居诸公家。其地僻且阻，茂树绕窗纱。亦有桃与李，盛节争豪奢。虽富无可人，纷纷乱如麻。晚遇此二杏，突兀超尘沙。尝时好客来，立旆遥咨嗟。欲去复顾恋，往往至日斜。我昔直词馆，羸马道路赊。晨往昏黑归，无由领其嘉。今我已投散，终日犹枯查。朝暮出见之，百匝虚檐牙。而我又将去，何由报繁葩。誓将适南郡，辟地江之涯。种此一万树，漫漫被荒遐。花成实给食，收拾岁盈车。此事亦易集，但恐君疑誇。
二韩诗，为韩吏部作
作者：范梈
朝代：元

太行青云城上头，城下乱水亦东流。谁家烟中杨柳树，鸣鸟一似黄栗留。是时东风荡瀛洲，瀛洲冠带集英游。有客抱琴来海岳，罢弹为我夸韩侯。韩侯家庆邘晋始，异代流风尚能耳。九十丈人住丹丘，犹子类翁翁类子。一门两世百八十，更问千年今有几？余系生子子生孙，锦衣烂照晴空里。我向瑶台听洞箫，灵风浩荡迷宫征。桂枝翠弄月光寒，一时秋满芙蓉水。神仙中人无俗贾，说似青天天为喜。往年初识吏部君，吏部有子才绝群。与我同僚内相府，给事朝夕均劳勤。是则知君莫如我，作歌盛德况所欣。皇都二月花纷纷，美酒斗倍钱万文。把酒欲醉春日醺，为君却日呼流云，此歌此事今罕闻。
云林歌，为贡供奉作
作者：范梈
朝代：元

朝望宣城，夕企云林。扫花钓月，清我闲心。城东之山倚天碧，手扪南斗近咫尺。幽人筑堂面山坐，绝似谢公故时宅。谢公今何在，苍苔剪行迹。调笙诵新诗，流水照白石。看水作明镜，年光静来往。夜深敬亭雨，坐见南湖长。清风被长阪，鸟度蒹葭响。云之林兮不可攀，中有青猿白鹤相盘桓。林之云兮不可缚，时来宿我青檐端。昂藏老仙人，抱剑卧山侧。忆在中华时，相逢发未白。问之不笑亦不言，阿蒙中子瀛洲客。却起遗我宝字书，依稀摄精炼魂魄。相期后天无极年，共尔守之合自然，专气还得同飞仙。未登云林堂，试作云林歌。嗟我久客意衰迈，云林云林奈若何。
五月二十六夜宿松林兰若
作者：范梈
朝代：元

白沙寨下接飞霞，行至招提日已斜。睡觉忽闻山寨语，不知今夕离吾家。
五月二十日发雷州过徐文次驿候役者不至留二日
作者：范梈
朝代：元

久约归吴弄钓舟，海天羁思复悠悠。谁知树底春生月，独坐人间地尽头。粉壁旧题分藓读，瓦罂新酒接花篘。边鸿固是南来绝，绝为雷城信滞留。
京下思归
作者：范梈
朝代：元

黄落蓟门秋，飘飘在远游。不眠闻戍鼓，多病忆归舟。甘雨从昏过，繁星达曙流。乡逢徐孺子，万口薄南州。
以琼扇一握奉致黄明府
作者：范梈
朝代：元

拾得炎州月一团，殷勤持赠比琅玕。情知已是秋风后，留作明年九夏寒。
伊孝子
作者：范梈
朝代：元

是州宁有古藤君，子弟班班行义闻。又说水村烟郭外，伊家水树抹青云。
伏睹中书以内郡饥遍行拯救新令，感激有作
作者：范梈
朝代：元

江南往岁旱连州，河北今年水逆流。恭体朝廷宽大意，少纾田里散离忧。表章有道诚长策，衣食无功本拙谋。国制由来重农亩，太平政不在他求。
休日
作者：范梈
朝代：元

暂解晨参不出关，有时持酒忆南山。无端却被诗牵引，断送先生此日闲。
休日出郊
作者：范梈
朝代：元

歇马高林烟雾开，感今怀古独登台。迁臣逐客皆前辈，幕长郎官尽上才。放浪已闻穷九域，飞腾终合近三台。谢公自有青云屐，且与从容步紫苔。
休日出郊三首
作者：范梈
朝代：元

上方钟鼓昼依稀，出定诸僧绾法衣。迎客犹能下殿走，访人更有待寻归。秃鹙近水行仍啄，危燕当梁乳更飞。自古旅怀烦慰藉，并游万事莫相违。丞相祠西椰子园，新开湖馆见遥村。风含碎羽珊珊过，浪涌长干剡剡翻。止息幸然无鹤爵，去来应或有鹏鹍。江边柳树晴相倚，祇为行人作断魂。歇马高林烟雾开，感今怀古独登台。迁臣逐客皆前辈，幕长郎官尽上才。放浪已闻穷九域，飞腾终合近三台。谢公自有青云屐，且与从容步紫苔。
休日出郊三首·其一
作者：范梈
朝代：元

上方钟鼓昼依稀，出定诸僧绾法衣。迎客犹能下殿走，访人更有待寻归。秃鹙近水行仍啄，危燕当梁乳更飞。自古旅怀烦慰藉，并游万事莫相违。
休日出郊三首·其二
作者：范梈
朝代：元

丞相祠西椰子园，新开湖馆见遥村。风含碎羽珊珊过，浪涌长干剡剡翻。止息幸然无鹤爵，去来应或有鹏鹍。江边柳树晴相倚，祇为行人作断魂。
侏儒行
作者：范梈
朝代：元

君不见东方朔长九尺馀，不如侏儒长三尺。朝捧一囊钱，夕竟饱死复何益。死者不可作，饥者食有馀。堂堂之躯天所命，生之短者续则悲。嗟哉世之人，羡彼侏儒复何为。
候孔校书
作者：范梈
朝代：元

承闻舟楫向河干，久别深思再见难。已具一尊林下酌，好来共慰百华寒。
傅之经历谒告还湘中，未语别而宵征。翌日，与僚友追送生居亭中二首
作者：范梈
朝代：元

美人归思落沧波，昨者论心肯重过。寒尽极知春意在，夜深无奈月明何。海隅虽暂违霜幕，天上应须接玉珂。如此才贤移病去，瘴烟端的为谁多。北风尽日破南溟，行路经年倚寿星。子自全家依翠岳，我犹万里隔青冥。山田鹿下投书去，水馆猿啼却坐听。王事驰驱知有素，何由重见此邮亭。
傅之经历谒告还湘中，未语别而宵征。翌日，与僚友追送生居亭中二首·其一
作者：范梈
朝代：元

美人归思落沧波，昨者论心肯重过。寒尽极知春意在，夜深无奈月明何。海隅虽暂违霜幕，天上应须接玉珂。如此才贤移病去，瘴烟端的为谁多。
傅之经历谒告还湘中，未语别而宵征。翌日，与僚友追送生居亭中二首·其二
作者：范梈
朝代：元

北风尽日破南溟，行路经年倚寿星。子自全家依翠岳，我犹万里隔青冥。山田鹿下投书去，水馆猿啼却坐听。王事驰驱知有素，何由重见此邮亭。
元城行
作者：范梈
朝代：元

元城郭使君，爱母不逮餐。刻木貌慈母，去官西山濆。上堂示甘旨，下堂候寒温。人见使君孝，作书细讨论。我论使君政，亦由孝所敦。虞周虽已远，此道今幸存。嗟乎！使君天壤何茫茫，此道谁与期？天虽高，孝心本自达天德；地虽厚，孝心当有彻地时。何必邦人子弟能化之，致之家国、天下皆尔为。秋风吹庭树，树叶秋如雨。秋树则有枯，乌生长顾雏。
元夕
作者：范梈
朝代：元

危楼向暮倚层空，故岁今年不得同。记取合沙元夕节，满街箫鼓雨兼风。
八月二十日晚，试院得雨，次时作
作者：范梈
朝代：元

彤廷下诏简贤良，大府新开艺战场。一道风雷严号令，九霄星斗焕文章。求材正合隆天爵，发策应当急岁荒。昨夜雨声传数点，争烧银烛待新凉。
八月十九日，城东辟喧，孤坐书怀
作者：范梈
朝代：元
体裁：古风

始生值高秋，久客感流年。眷兹琳宇閟，瞰彼沧海壖。雾畜朝雨泄，云泛暑风还。避人非绝俗，淹病实妨贤。昉膺良辰会，适使中情宣。静能驱百虑，生已慕孤鶱。焚香礼碧草，种玉思蓝田。焉得青鸟使，驰归王母边。
八月十九日，城东辟喧，孤坐书怀
作者：范梈
朝代：元

始生值高秋，久客感流年。眷兹琳宇閟，瞰彼沧海壖。雾畜朝雨泄，云泛暑风还。避人非绝俗，淹病实妨贤。昉膺良辰会，适使中情宣。静能驱百虑，生已慕孤鶱。焚香礼碧草，种玉思蓝田。焉得青鸟使？驰归王母边。
八月十五夜
作者：范梈
朝代：元

城上初闻柝，天边独倚楼。可怜今夜月，还照异乡秋。烛暗频移席，帘虚不上钩。回文锦机字，写得大刀头。
八月十五日公堂宴别作
作者：范梈
朝代：元

悠悠我行迈，去此粤山端。迟明驻征车，爰尽公堂欢。开颜俯城郭，箫鼓集仪鸾。谓欲戒醉饮，重此良辰难。关门集会府，僚友并征鞍。更辞无别语，但祝长加餐。役者四五人，相从出林峦。亦复路傍泣，岂独殊肺肝。况我离慈母，朝暮侦平安。送行各如许，焉得不辛酸。
八骏图
作者：范梈
朝代：元

天上房星照九垓，翩翩西域画龙媒。昆仑一去无消息，空见人间八骏来。
公堂暇日
作者：范梈
朝代：元

新起危楼接大荒，海天奇观压殊方。周墙恨未高千尺，犹见他家竹短长。
六月初十夜雨止玩月有感
作者：范梈
朝代：元

雨歇青林迥，虚斋生夕凉。帘帷方度月，枕簟已怀霜。地角家何在，云端路转长。慈帏近安否，归觐不能忘。
六月菊
作者：范梈
朝代：元

萧然故可爱，况在五侯家。未到三秋节，先开万点花。风霜宁未熟？岁月自云赊。惭愧青松干，昂藏照岛沙。
冬至日
作者：范梈
朝代：元

冬阴已解剥，天运旋其初。晨兴理书策，盼望周太虚。纤云无凝停，旭景亦已舒。未知太史家，侦言复何如？古来圣明世，不必征其余。和气乃致祥，斯语端不疏。大田黍稻滋，秋事在菑畲。誓将理归楫，临江卜吾庐。
凌云篇
作者：范梈
朝代：元

往与凌云山人披虎豹、谒太清，是时东风满瑶京，绿杨三月听流莺。君随挂席湘江行，予亦骑马趋承明。手把宫袍厌缚身，却忆南溟有纵鳞。四年辞海岳，一举上星辰。逢君却向凌云下，心上经纶甚潇洒。半夜清猿四合啼，长松古月照回溪。桃花源上路，一去意都迷。我本凌云峰畔客，何日相从卜其宅。早服还丹生羽翼，共脱朝衣挂青壁。
出甘蔗州
作者：范梈
朝代：元

清雨气候变，移船孤石滩。已行千里馀，始验初冬寒。暂解雾露毒，稍知江山宽。新人异言语，故事同忧欢。思昔夏后氏，封建天南端。伯业起句践，世远子孙殚。无诸佐大业，遂作汉王官。身受闽君策，白日海澄澜。至今崇台上，列戟绚衣冠。古来树名节，于此事常难。惟有精英在，青霄明羽翰。
初六日，在院中，僚友无人至
作者：范梈
朝代：元

乘舆闻喜达皇都，自此玉堂宣锁无。闲杀幕中挥翰手，日长独坐数花须。
到京之七日，亲祀礼成，闻喜有作，简曹奉常
作者：范梈
朝代：元

南征被命过柴荆，瘴土归来湿病婴。行拨烟霞归上界，卧听风雪打长更。侍祠想重鸣珂密，出次知先警鼓清。拂晓斋宫闻好语：谁人不贺泰阶平？
到官
作者：范梈
朝代：元

陶公到官八十日，今我到官逾半期。劝农省俗了无补，暖衣饱食将何为？常思在山深虎豹，几曾当道假狐狸？英雄见义犹饥渴，可使文人有愧辞？
北山谷中老父
作者：范梈
朝代：元

无多林屋冠青山，长子成孙鬓未斑。问我乡原何处是？半生江海未知还。
十一月十六夜
作者：范梈
朝代：元

本是圆时半不明，非缘掩冗复何情！更无云表真消息，钟鼓盆罂乱自鸣。
十二月五日，雪，答傅渊道
作者：范梈
朝代：元

蓟门腊月雪，初似楚南寒。祇悦年光盛，宁愁旅宿单？濡毫思谢朓，掩户忆袁安。昨暮瀛洲署，应当策马看。
十二月十九日，候进贤，该吏不至，看野人家道书
作者：范梈
朝代：元

社农家近白鸥沙，再系停骖候蚤霞。闲启古囊看法箓，此身如到玉清家。
十月九日诣天光门上进三朝实录
作者：范梈
朝代：元

仪鸾簇仗满云端，玉钥初开众乐攒。三后龙光周典册，群臣鹄立汉衣冠。炉香著日浮晴霭，宫树斑霜试晓寒。千骑前头都不避，祇传学士拜金銮。
十月十一夜，东署闻雁
作者：范梈
朝代：元

久别云林旧草亭，南江都邑岁雕零。可怜此夜长空雁，正在青松树底听。
十月白牡丹郢州孙氏家植也
作者：范梈
朝代：元
体裁：七言绝句

霜槛枝头结素云，分明便有绣成群。紫黄为爱春风早，时向瑶台折赠君。
十月白牡丹，郢中孙氏家植也
作者：范梈
朝代：元

霜槛枝头结素云，分明便有绣成裀。紫皇为爱春风早，特向瑶台折赠君。
午憩村落竹溪上
作者：范梈
朝代：元

竹连流水水缘村，上有青山荫苎园。此处不容居士住，短墙午暑特侵门。
南涧志见
作者：范梈
朝代：元

繁桃只称倚红扉，腊酒吹香着舞衣。楼底谁家吹玉笛？一双白鹭上云飞。
卢师东谷怀城中诸友
作者：范梈
朝代：元

契阔遽如许，淹留空复情。天遥一鹤上，山合百虫鸣。异俗嗟何适，冥栖得此生。平居二三子，今夜隔重城。
卢鸿
作者：范梈
朝代：元

在昔有志士，隐居嵩高峰。行义矩四海，矫若人中龙。天子念治具，诏书访孤踪。既来亦竟往，去就何从容！架岩结茅堂，虚砌蘼芜封。身虽草土，间道为世所宗。攀磴采石华，引手接云松。朗揖谢污渎，长啸紫烟重。不能谐圣君，岂徒愧万钟？安得起斯人？千载已相从。
卧病
作者：范梈
朝代：元

朝来忽见树藏霞，碧草村边径路斜。佳客不来春雨尽，山禽啄遍小桃花。
即事
作者：范梈
朝代：元

随地居能胜，因人景倍饶。折风疏菡萏，移雨近芭蕉。放浪明高蹈，留连近久要。虚心待世虑，已任过云飘。
县下凿池种树成聚晨起视水深五寸而草树承夜雨后苍翠郁然可爱戏题厅柱
作者：范梈
朝代：元

槟榔池上芭蕉雨，更种垂杨十六株。中有玉堂萧散吏，检书正对《辋川图》。
友人壁间寒山图
作者：范梈
朝代：元

行尽天涯不见秋，君家庭院冷飕飕。太平欲选风霜吏，画史当居第一流。
发富州
作者：范梈
朝代：元

驽拙谬承乏，巡游至兹邦。登危始出幽，历览见长江。不与夷旷会，焉得壮心降？力小而任重，民忧正纷庞。斯须举隐慝，颓俗何由扛？初下丰水船，爽气夕浮窗。柔橹奏长风，中流鸣鹤双。景晏川色净，岩际县渔矼。行止钦圣则，胡能守株椿？
发横浦之永淳县
作者：范梈
朝代：元

急桨开晨涨，孤尊已夕阳。水光排峡静，洲势背城长。太史才无敌，将军义不忘。感伤今岁月，淹泊愧沧浪。
发湖口
作者：范梈
朝代：元

已过匡庐却向西，片帆犹逐暮云迷。路长正是思亲节，取次惊猿莫浪啼。
古干将
作者：范梈
朝代：元

畟畟古干将，经世不再见。丰城匣已空，龙亦久当变。百怪日夜出，思尔一断剸。装佩美纷纷，不尔真百鍊。又恐百怪飞，翻著他人身。麒麟或失所，魍魉气益神。不如且深藏，慎勿干星辰。我歌干将行，庶为君子陈。
古木
作者：范梈
朝代：元

谁擘苍烟破，依稀露老龙。偶违风雨会，遂感雪霜踪。飞动关元气，沉潜见物宗。何阶韦偃伎，千岁此相逢。
古杉行
作者：范梈
朝代：元

丹陵观，有古杉，屹如双阙当云门。云是钟君之手植，君去此树馀空村。尾摇翡翠梢八表，根结蛇蛟行九原。幽边岂无鬼神护，深处直形天地恩。一方拆裂引穿溜，犹是百年烧火痕。苍皮树里渐欲合，始知草木有道存。或云下有丹火伏，四时地底皆春温。神还复壮此其验，疑是自此无传喧。平生政坐嗜奇古，来看适值寒冬昏。长歌沈思绕其下，夜半月高松露繁。飘飖叶县凫舄影，牢落丰城龙剑魂。何当唤起博物者，共骑黄鹄凌昆崙。
句
作者：范梈
朝代：元

黄河西去从天下，华岳东来拔地高。
吊张炼师
作者：范梈
朝代：元

名家接武依丹陛，壮岁招魂入翠微。遂使老聃成自吊，不知丁令竟何归？蛇蝉岂恋寻山蜕？鸡犬曾闻挟日飞。独有皇恩无以报，昨传天语慰松扉。
和二章已而徵者适至戏用韵为再叠云
作者：范梈
朝代：元

久客岁云暮，悠悠念异邦。病因诗暂愈，愁为酒先降。屋隐疏篁半，城依老树双。晨朝有好鸟，命我隔东窗。
和二章已而徵者适至戏用韵为再叠云
作者：范梈
朝代：元

久客岁云暮，悠悠念异邦。病因诗暂愈，愁为酒先降。屋隐疏篁半，城依老树双。晨朝有好鸟，命我隔东窗。颇怪君家使，征求太迫人。从知心匠苦，况复物华新。辍梦天开夜，思归水墅春。纵无青玉案，寄赠莫辞频。
和二章已，而征者适至，戏用韵为再叠云·其二
作者：范梈
朝代：元

颇怪君家使，征求太迫人。从知心匠苦，况复物华新。辍梦天开夜，思归水墅春。纵无青玉案，寄赠莫辞频。
和巽初得子
作者：范梈
朝代：元

喜事平安使，家书远见贻。正愁行路子，新得称家儿。白璧无劳羡，青云日与期。庭阶人事意，眼冷念含饴。
和揭曼硕茂才，揭尝过临不遇，留题墙壁
作者：范梈
朝代：元

麻姑蚤解鬓成霜，况说山中海与桑。久别南城坛近客，西风残照忆题墙。
和李溉之园居杂咏八首
作者：范梈
朝代：元

书剑上青霄，乡关雨雪遥。年华侵水竹，客思堕山苗。会想商岩绮，将从郑里桥。文词诚小伎，祗比俗情饶。岂是幽栖地，飞腾亦未量。城根分鼠壤，池面合鱼梁。名久喧郎署，歌时感女桑。畏卿音调苦，畴复贵相忘。圃色依帘障，天光切户庭。草生连夜雨，花落遍池星。未遂翔寥廓，真堪托晦冥。逢时须紫燕，得意拂青萍。亦欲依家耳，衡门斗极边。乡心征化鹤，宦径跕飞鸢。白日抛书送，青山拂槛延。风流自无已，忆上五湖船。都无京国意，满眼旧生涯。壁隐崆峒木，毡蒙婀娜花。善邻垣故辟，爱客酒能赊。皦皦荒途子，音期只尔遐。偶从耕凿事，便有古人风。井泻千畦碧，林然独杏红。世情何近远？宦秩自卑崇。任道流行意，雩坛或与同。磊落人间士，名成定不虚。愿陈元有策，交荐可无书？莫遣从师苦，因将作吏疏。吾徒岂念此？愧尽马相如。丹柰花初结，朱樱子半成。寝兴因物变，筋力与年增。燕拂承尘去，蜂随曳杖行。玉泉几千仞，好在翠如倾。
和李溉之园居杂咏八首·其一
作者：范梈
朝代：元

书剑上青霄，乡关雨雪遥。年华侵水竹，客思堕山苗。会想商岩绮，将从郑里桥。文词诚小伎，祗比俗情饶。
和李溉之园居杂咏八首·其七
作者：范梈
朝代：元

磊落人间士，名成定不虚。愿陈元有策，交荐可无书？莫遣从师苦，因将作吏疏。吾徒岂念此？愧尽马相如。
和李溉之园居杂咏八首·其三
作者：范梈
朝代：元

圃色依帘障，天光切户庭。草生连夜雨，花落遍池星。未遂翔寥廓，真堪托晦冥。逢时须紫燕，得意拂青萍。
和李溉之园居杂咏八首·其二
作者：范梈
朝代：元

岂是幽栖地，飞腾亦未量。城根分鼠壤，池面合鱼梁。名久喧郎署，歌时感女桑。畏卿音调苦，畴复贵相忘。
和李溉之园居杂咏八首·其五
作者：范梈
朝代：元

都无京国意，满眼旧生涯。壁隐崆峒木，毡蒙婀娜花。善邻垣故辟，爱客酒能赊。皦皦荒途子，音期只尔遐。
和李溉之园居杂咏八首·其八
作者：范梈
朝代：元

丹柰花初结，朱樱子半成。寝兴因物变，筋力与年增。燕拂承尘去，蜂随曳杖行。玉泉几千仞，好在翠如倾。
和李溉之园居杂咏八首·其六
作者：范梈
朝代：元

偶从耕凿事，便有古人风。井泻千畦碧，林然独杏红。世情何近远？宦秩自卑崇。任道流行意，雩坛或与同。
和李溉之园居杂咏八首·其四
作者：范梈
朝代：元

亦欲依家耳，衡门斗极边。乡心征化鹤，宦径跕飞鸢。白日抛书送，青山拂槛延。风流自无已，忆上五湖船。
和柳提学赠危太朴
作者：范梈
朝代：元

伐木丁丁秋满山，诗筒忽到与开颜。当时有客谙花洞，此地经年上竹关。绝域尚怀身倚剑，深居曾梦手持环。文章政类龙多变，识察能通豹几斑？
和田师孟郎中寒夕西曹即事
作者：范梈
朝代：元

正是西曹遣翰初，落花寒食柳微舒。每因作者留心苦，多恨时人守法疏。诗思偶关绵上史，刑修正在腹中书。平生万卷苏居士，皓首东坡雪不如。
和答杨茂才
作者：范梈
朝代：元

始我南山居，与子共朝夕。服事子尊君，德义蔼夙昔。焉知二十载，万变如顷刻。渔钓负平生，浩荡随所适。进惭负官义，退愧寻幽迹。而此山水间，时勤问消息。夜深款岩扃，萝月在屋翼。清言溢前闻，子学日有力。世好将未忘，相资庶有得。
和胡掾
作者：范梈
朝代：元

三违江海春，再见岁将夕。开轩觞微风，忽近载阳节。鸟鸣气适和，晨鹊亦稍集。逮欢不犹今，万事已逾昔。缅怀命世士，具为知所役。翻知不贤名，可足济身策。而我拙自藏，流动日月积。达观良有余，仁者造其极。播美明珠篇，时草当更碧。
和谢伯雨见惠之作
作者：范梈
朝代：元

骚灵逝矣不堪呼，几欲南游讯楚巫。城郭烟涛垂白帝，星河风露浥黄姑。幽人往恨九关豹，佳士今犹千里驹。久客资君相慰藉，可能无意谢飞凫。
和谢友人惠范君用笔
作者：范梈
朝代：元

毛君好伯仲，枉驾及东堂。尽缚曾无笇，同行倍有光。欲飞随燕上，未化学龙藏。盛赐怀全璧，斯文托一芒。姓名浑偶合，润色奈何当！且效峨眉老，题诗西上阳。
和谢梁内舍过访
作者：范梈
朝代：元

承闻招隐处，独占万山清。乍见心如醉，多忧眼遽明。荐遗唐四岳，道付鲁诸生。欲理寻幽事，惟妨夜鹤鸣。
和马贡士元夕同观灯之作
作者：范梈
朝代：元

已戒金吾夜不哗，西山又被雪微遮。饥年禁酿知谁力？到处看灯似我家。旅梦比尝经赤甲，病身尤欲恋黄芽。云端此日烟霏暖，遥想仙人立露华。
咏古
作者：范梈
朝代：元

五言在王国，安所雕琢工。肇及苏李辈，犹复相冲融。往还离别者，人情之所同。正声始微茫，与世狎污隆。遂令天地产，山川与云风。鬼神百物怪，屈曲归磨砻。组绘丽群巧，争以为长雄。雅道日以晦，六义谁折衷？后无述作者，仰止泣麟翁。
咏梅，和陈城南
作者：范梈
朝代：元

我亦吴头客，年年念远梅。孤根元自植，冷蕊为谁开？因睹城南咏，深思岭表来。北人盆里看，应不近苍苔。
咏荔子
作者：范梈
朝代：元

思归江路永，荔子几时丹？祇念违亲久，何愁待尔难？园林有专美，霜雪莫留寒。记得珠崖道，长吟立马看。
咏鹿
作者：范梈
朝代：元

野性难驯不称家，呦呦如怨复如嗟。何如送汝归山去？许令台前卧落花。
哀文集贤，时奉使南海道弃
作者：范梈
朝代：元

瘴海距天关，道逾千万山。空传灵雨送，不见使星还。旌旆青枫暗，楼台白水闲。郡人惟我最，远客泪潺潺。
嘉泽
作者：范梈
朝代：元
体裁：古风

嘉泽遍群物，山郭余寒收。日临公馆静，聊足散优游。古松含晚秀，春桂吐新柔。树声鸟语和，苔径蚓行周。念彼农亩士，生涯托岩幽。虽无岂弟贤，亦免旷鳏忧。而我委素业，布衣以遨游。谬通金闺籍，一志旅荒陬。还归吏乡部，胡宁心不休？深承采菲意，终负伐檀羞。庭闱迩江外，何时溯扁舟？谁能违天命，且复尽人谋。
嘉泽
作者：范梈
朝代：元

嘉泽遍群物，山郭余寒收。日临公馆静，聊足散优游。古松含晚秀，春桂吐新柔。树声鸟语和，苔径蚓行周。念彼农亩士，生涯托岩幽。虽无岂弟贤，亦免旷鳏忧。而我委素业，布衣以遨游。谬通金闺籍，一志旅荒陬。还归吏乡部，胡宁心不休？深承采菲意，终负伐檀羞。庭闱迩江外，何时溯扁舟？谁能违天命？且复尽人谋。
四月三日，蚤作，访夏编修
作者：范梈
朝代：元

晓穿甲仗抵晴沙，桥角垂杨乱映花。春色于人元不薄，将诗勾引到君家。
四月八日访闽粤王无诸古城遂至莲花峰下僧寺寺乃唐王审知祠
作者：范梈
朝代：元

维夏气清晏，原薮树茏葱。上弦适休暇，游咏紫烟中。石涧演新流，山苗含惠风。肥苧肤隐白，崇榴叶张红。抚节警代谢，未归忧心忡。承官鲜政术，但觉禄养丰。句稽困日月，始得如游骢。观省职何补，庶望裨至公。遗丘隐莎草，废刹在空濛。而况尘境事，斯理固有终。
四月十六日诣东华门奉迎香舆
作者：范梈
朝代：元

天香晓报出宫城，已办隅头合乐迎。黄鸟低斜冲队过，紫骝疏荡著班行。百王盛祀无遗典，万乘深居有至情。失喜快传汤沐赐，礼官识姓未知名。
四月朔，经杨林作诗，奉命宣布郡县，值大水，蚕麦俱尽，深念民生
作者：范梈
朝代：元
体裁：古风

吉日涉大川，单舟若鸿毛。摇摇遇顺风，泛泛凌雄涛。已过赤岸渚，复宿杨林皋。棹师何心术，在险益无劳。受命未逾期，触目叹所遭。蚕熟麦再空，万口声哀嗷。年时有灾地，白屋皆滔滔。不能补分寸，奚用征秋毫？纶言本温厚，下布肃官曹。奉宣吾职尔，庶用救萧骚。
四月朔，经杨林作诗，奉命宣布郡县，值大水，蚕麦俱尽，深念民生
作者：范梈
朝代：元

吉日涉大川，单舟若鸿毛。摇摇遇顺风，泛泛凌雄涛。已过赤岸渚，复宿杨林皋。棹师何心术？在险益无劳。受命未逾期，触目叹所遭。蚕熟麦再空，万口声哀嗷。年时有灾地，白屋皆滔滔。不能补分寸，奚用征秋毫？纶言本温厚，下布肃官曹。奉宣吾职尔，庶用救萧骚。
因杜右父编修赠痔医
作者：范梈
朝代：元

舐痔曾闻获乘车，王卿妙艺复何如？祇应杜老波澜笔，绝似齐人治验书。
城南诸园观牡丹
作者：范梈
朝代：元
体裁：古风

燕然牡丹绝世嘉，名园是处列如麻。清晨步骑醉暮归，胸中消得一万花。青云长衔若木日，绿水乱泛天台霞。神功天巧奋心目，依稀半在侯王家。欲持此花表众芳，斗大亦有欹与斜。堂堂不动吾所敬，似者何得争豪奢？我从年少过花下，虽有车马不敢哗。未知时人作意否，俛仰宇宙思深遐。
城南诸园观牡丹
作者：范梈
朝代：元

燕然牡丹绝世嘉，名园是处列如麻。清晨步骑醉暮归，胸中消得一万花。青云长衔若木日，绿水乱泛天台霞。神功天巧奋心目，依稀半在侯王家。欲持此花表众芳，斗大亦有欹与斜。堂堂不动吾所敬，似者何得争豪奢？我从年少过花下，虽有车马不敢哗。未知时人作意否？俛仰宇宙思深遐。
壬戌秋录囚晚行宁州道中追录
作者：范梈
朝代：元

晓发高平镇，前旌路未分。小桥烟外过，流水月中闻。虎豹宜多隐，豺狼不可群。居人敌炎暑，报有竹连云。
夏夜，登后亭
作者：范梈
朝代：元

县酌群山置，亭因古堞安。幸无多检校，于以小盘桓。潦倒渊明酿，凄凉子贱弹。杖藜听夜鹤，世虑苦无端。
夏日，奉酬汪使君
作者：范梈
朝代：元
体裁：古风

浮云无时停，浮云有时停。停云在何方，乃值初雨星。我亦毒炎伏，欢言酒盈瓶。解带斟酌之，醉已万虑轻。飘飘翼长风，便欲东南征。林壑盖青天，上与霞雾争。安得径至此，念之触中情。使君新诗来，陈义富且精。私惭应涉浅，如畜不充籯。忘已量须进，兹乃圣所营。冰然内热解，始识道非名。
夏日，奉酬汪使君
作者：范梈
朝代：元

浮云无时停，浮云有时停。停云在何方？乃值初雨星。我亦毒炎伏，欢言酒盈瓶。解带斟酌之，醉已万虑轻。飘飘翼长风，便欲东南征。林壑盖青天，上与霞雾争。安得径至此？念之触中情。使君新诗来，陈义富且精。私惭应涉浅，如畜不充籯。忘已量须进，兹乃圣所营。冰然内热解，始识道非名。
夜上乌岩
作者：范梈
朝代：元

扁舟夜傍乌岩宿，然火上岩寻古祠。老巫辍睡启神户，牵幌请官窥汉仪。汉家将军利于鹘，征行往往皆良奇。当时光武皇帝圣，举以善驭皆周知。将军再出定穷粤，忠义耿耿光精垂。不然夷祀已千载，何定至今歌舞之。高悬铜鼓五兽缺，以手摩拂增深悲。蜈蚣宵行蛛网结，不识款书何岁时。庭中蕉叶照石面，猛虎出谷灵风吹。泽鱼导从吏扶掖，欲留颇复惧深危。登临有客动必戒，况此星露景倭迟。独立苍茫问横浦，明日江山劳梦思。
夜坐池上馆
作者：范梈
朝代：元

沉沉画戟隐高牙，月满闽都十万家。竹外小曹人睡稳，杖藜独立听鸣蛙。
夜坐，有怀舍弟在江右，别来凡阅九冬至矣
作者：范梈
朝代：元

天边此夜逢冬至，江表频年望客还。谬戴词林深雨露，却怜棣萼远河山。周流本已违长策，趋走那堪益厚颜？何日求田归计定？一尊松下咏间关。
夜诵赋瓶花
作者：范梈
朝代：元

胆瓶折得树头花，初是东园一片霞。西涧读书过夜漏，忽随灯影上窗纱。
大明殿退朝
作者：范梈
朝代：元

晓星寥落动晴霄，双阙香烟近眼飘。警跸西来天影近，衣冠北上海光摇。间因正笏知春漏，忽报箫声押昼朝。忝后词人虽寡陋，极知圣主体轩尧。
天冠山
作者：范梈
朝代：元

江东有天冠，山翠郁嵯峨。浮岚衍县郭，鸟啼若笙歌。古来有真人，学仙云岩阿。丹成脱之去，晞发临咸池。年深化为石，石色切星河。至今刚风吹，梁柱不偏颇。羽人室其下，厌见顶婆娑。朝阳夏影缩，秋月夜阴多。吾欲敕五丁，掇之超沧波。东挂扶桑枝，此心谅匪他。宏彼日月光，不可将如何？天寒岁又晏，云露滴烟萝。
太朴缄至君静清诗，读之慰快。斯文凋敝之余，安得见此杰然者？敬叹敬叹。一诗寄谢并简君瑞，要知于二贤倾倒之至也
作者：范梈
朝代：元

元丰宗匠是吾师，幽梦江湖每见之。在昔才名真盖代，祇今子弟好能诗。六经更待黄麻拟，双剑终因紫气知。衰疾连秋犹长物，扁舟未到谢相思。
奉同元学士以落月满屋梁犹疑照颜色为韵赋赠邓提举之官江浙一首
作者：范梈
朝代：元
体裁：古风

青天青如石，星辰何磊落。适见北斗高，忽复滞郊郭。感此流电惊，行迈孰为乐。况值杪秋令，清商动凉幕。芳燕候朋亲，驱车背河朔。登高望四野，下田毕新穫。于时不同赏，惆怅睇云岳。古人有云然，末契重交托。托契自有初，相晞在结发。请持交龙镜，比似空际月。昔月三五盈，今夜三五缺。月盈自有时，徯君采薇蕨。采薇陟崇冈，空筐不易满。季女怀朝饥，日下光纂纂。岂无机杼思，十旬义一浣。含悽就经纬，意长丝绪短。路逢相识亲，要入鲛人馆。泣下仍成珠，更苦哀歌缓。缓歌浮云停，急歌流水促。水流亦有宗，云散复成族。踽踽行路子，离居振群肃。会合宁无期，载感时运速。晨风怀菀林，玄鸟辞华屋。明发念飞蓬，秋声浙江曲。浙河名山水，在昔最馀杭。浩浩负海区，地绝川无梁。执玉夸禹会，带甲宣吴疆。慨彼仁义都，风俗殊兴亡。末代缀繁会，周衢沸丝簧。闻之虚庙閟，断雨生蛩螀。幸及九域一，四民乐时康。游历须慎重，勿用多殒伤。矧兹握新命，出布尧文章。虽当日月远，足昭云汉光。凄其金气厉，嘉实方敛藏。杨柳卧枉浦，蒹葭委严霜。物情各有归，我独不得将。仰视云中雁，肃肃俱南翔。云雁鸣天中，回首顾齐州。沙屿重绵互，竟复少迟留。欲知鸣雁心，黍稻非终谋。视彼群飞者，矢心良不犹。不犹将谓何，岂复不如兹。明年择圣蹈，既往无复疑。譬之騉蹄驹，昂藏养云姿。下乘岁百驾，逸足诚归谁。伯乐偶并世，当受知者知。长鸣待俦侣，首路复安之。所之在东南，断水列风峤。至人遗吏隐，出处惠兼妙。干莫居匣中，千年逸神耀。一朝持入手，未言心相照。照之千里外，如在咫尺间。明夜梦见君，怡怡越河关。惜去不须臾，念来亦循环。古时岐路人，何用涕潸潸。景岩草木断，虎豹啼空山。方冰先春水，野饭维清湾。买觞斮鱼鲜，甫谢金銮班。此行竟遂媾，亦慰亲友颜。天目扫烟岫，日夕飞禽还。山中桂树多，庶为故人攀。攀花贻远道，洵美道中轭。若复无相忘，报之双白璧。美人如芙蓉，隔浦无相识。旧交日已违，新交当日得。各自有殷勤，初不在容色。俯水愧游鳞，仰空惭飞翼。眷言执手地，岁暮霜霰迫。踟蹰复踟蹰，悽恻重悽恻。
奉同元学士以落月满屋梁犹疑照颜色为韵赋赠邓提举之官江浙一首
作者：范梈
朝代：元

青天青如石，星辰何磊落。适见北斗高，忽复滞郊郭。感此流电惊，行迈孰为乐。况值杪秋令，清商动凉幕。芳燕候朋亲，驱车背河朔。登高望四野，下田毕新穫。于时不同赏，惆怅睇云岳。古人有云然，末契重交托。托契自有初，相晞在结发。请持交龙镜，比似空际月。昔月三五盈，今夜三五缺。月盈自有时，徯君采薇蕨。采薇陟崇冈，空筐不易满。季女怀朝饥，日下光纂纂。岂无机杼思，十旬义一浣。含悽就经纬，意长丝绪短。路逢相识亲，要入鲛人馆。泣下仍成珠，更苦哀歌缓。缓歌浮云停，急歌流水促。水流亦有宗，云散复成族。踽踽行路子，离居振群肃。会合宁无期，载感时运速。晨风怀菀林，玄鸟辞华屋。明发念飞蓬，秋声浙江曲。浙河名山水，在昔最馀杭。浩浩负海区，地绝川无梁。执玉夸禹会，带甲宣吴疆。慨彼仁义都，风俗殊兴亡。末代缀繁会，周衢沸丝簧。闻之虚庙閟，断雨生蛩螀。幸及九域一，四民乐时康。游历须慎重，勿用多殒伤。矧兹握新命，出布尧文章。虽当日月远，足昭云汉光。凄其金气厉，嘉实方敛藏。杨柳卧枉浦，蒹葭委严霜。物情各有归，我独不得将。仰视云中雁，肃肃俱南翔。云雁鸣天中，回首顾齐州。沙屿重绵互，竟复少迟留。欲知鸣雁心，黍稻非终谋。视彼群飞者，矢心良不犹。不犹将谓何？岂复不如兹。明年择圣蹈，既往无复疑。譬之騉蹄驹，昂藏养云姿。下乘岁百驾，逸足诚归谁。伯乐偶并世，当受知者知。长鸣待俦侣，首路复安之。所之在东南，断水列风峤。至人遗吏隐，出处惠兼妙。干莫居匣中，千年逸神耀。一朝持入手，未言心相照。照之千里外，如在咫尺间。明夜梦见君，怡怡越河关。惜去不须臾，念来亦循环。古时岐路人，何用涕潸潸。景岩草木断，虎豹啼空山。方冰先春水，野饭维清湾。买觞斮鱼鲜，甫谢金銮班。此行竟遂媾，亦慰亲友颜。天目扫烟岫，日夕飞禽还。山中桂树多，庶为故人攀。攀花贻远道，洵美道中轭。若复无相忘，报之双白璧。美人如芙蓉，隔浦无相识。旧交日已违，新交当日得。各自有殷勤，初不在容色。俯水愧游鳞，仰空惭飞翼。眷言执手地，岁暮霜霰迫。踟蹰复踟蹰，悽恻重悽恻。
奉同廉访使君洎寮友游爱同寺
作者：范梈
朝代：元

闽粤古城东，千岩半梵宫。冒寒寻水石，尽日倚虚空。钟鼓何须急？壶觞亦有终。翩翩北海寺，碑版翠无穷。
奉同陈应举月夜斋宿玉堂有赋五首
作者：范梈
朝代：元

崇馆肃玄閟，虚扉敞彤碧。词林何苍苍！国器皆奕奕。顾惟朴樕材，谬忝文字役。尝僚负简陋，祇事深踧踖。于焉严明享，况复在今夕。奉礼惭明信，敛诚资宴歇。风露洒九天，星辰逼双阙。屏听非效聪，规行殊改刖。春容启华萼，宵影动林樾。思君空中云，惠我席间月。幅员施广图，轮魄昭晬像。三后犹照临，万代极瞻仰。宝之在禁密，本以肃灵爽。岂伊呈苾芬？遂尔通肸蚃。洞洞乎其忠，洋洋如在上。塞直慕南董，良明宪夔皋。孰为非我事？相命须其曹。被褐骞寒素，奉璋参俊髦。王戡载简册，臣职放牲牢。忠敬道无二，笑谈谊弥高。烛暗曙钟远，诗成春漏沉。古苔见隐约，幽桧响萧森。白雪留寒色，青云延夙心。在阙谅当补，唯贤庶可钦。愿逐西蟾影，长栖丹凤林。
奉同陈应举月夜斋宿玉堂有赋五首·其一
作者：范梈
朝代：元

崇馆肃玄閟，虚扉敞彤碧。词林何苍苍！国器皆奕奕。顾惟朴樕材，谬忝文字役。尝僚负简陋，祇事深踧踖。于焉严明享，况复在今夕。
奉同陈应举月夜斋宿玉堂有赋五首·其一
作者：范梈
朝代：元
体裁：古风

崇馆肃玄閟，虚扉敞彤碧。词林何苍苍，国器皆奕奕。顾惟朴樕材，谬忝文字役。尝僚负简陋，祇事深踧踖。于焉严明享，况复在今夕。
奉同陈应举月夜斋宿玉堂有赋五首·其三
作者：范梈
朝代：元
体裁：古风

幅员施广图，轮魄昭晬像。三后犹照临，万代极瞻仰。宝之在禁密，本以肃灵爽。岂伊呈苾芬，遂尔通肸蚃。洞洞乎其忠，洋洋如在上。
奉同陈应举月夜斋宿玉堂有赋五首·其三
作者：范梈
朝代：元

幅员施广图，轮魄昭晬像。三后犹照临，万代极瞻仰。宝之在禁密，本以肃灵爽。岂伊呈苾芬？遂尔通肸蚃。洞洞乎其忠，洋洋如在上。
奉同陈应举月夜斋宿玉堂有赋五首·其二
作者：范梈
朝代：元

奉礼惭明信，敛诚资宴歇。风露洒九天，星辰逼双阙。屏听非效聪，规行殊改刖。春容启华萼，宵影动林樾。思君空中云，惠我席间月。
奉同陈应举月夜斋宿玉堂有赋五首·其五
作者：范梈
朝代：元

烛暗曙钟远，诗成春漏沉。古苔见隐约，幽桧响萧森。白雪留寒色，青云延夙心。在阙谅当补，唯贤庶可钦。愿逐西蟾影，长栖丹凤林。
奉同陈应举月夜斋宿玉堂有赋五首·其四
作者：范梈
朝代：元
体裁：古风

塞直慕南董，良明宪夔皋。孰为非我事，相命须其曹。被褐骞寒素，奉璋参俊髦。王戡载简册，臣职放牲牢。忠敬道无二，笑谈谊弥高。
奉同陈应举月夜斋宿玉堂有赋五首·其四
作者：范梈
朝代：元

塞直慕南董，良明宪夔皋。孰为非我事？相命须其曹。被褐骞寒素，奉璋参俊髦。王戡载简册，臣职放牲牢。忠敬道无二，笑谈谊弥高。
奉同陈应奉访友人不遇
作者：范梈
朝代：元

翰林小暇出西城，京国馀秋晚更明。鸥度折矶心已熟，马逢危石眼偏生。疾风稍定楼台色，微照犹含鼓角声。会合何因得惆怅，潜夫祇愧未潜名。
奉和吴宗师退朝
作者：范梈
朝代：元

柳外朝冠古进贤，云间观户旧通仙。蓬莱岂隔三千里？华颂宜过一万年。香并衮龙浮瑞日，声随箫凤下晴天。文臣不愿金茎赐，但想黄封到竹边。
奉和效古意醉歌
作者：范梈
朝代：元

忆我初年三四龄，当客唯对声令令。夜诵汉赋一千字，朝来千字仍心冥。自许英年逼华盖，岂信流光不相待？祇今四十少二年，坐念立忘足悲慨。我当赠君金叵罗，君当答我黄鹄歌。吴南水远春似画，欲行未行可奈何！莫使风雷寄鸣铗，莫叹羊裘堕烟雪。人生万事如春花，璚花虽晚君须折。
奉和李监丞醉赠羽人之作
作者：范梈
朝代：元

自从堕地爱名山，五岳寻真去不还。青山无津度日月，旦暮御风行其间。九江西来赴海门，中有道路古来难。笑谈解入蛟蜃腹，脱此命与松乔班。吾尝左揖三茅君，右手直接高飞翰。至今空濛偃翠盖，望云怀我双佩环。君从茅山来，青衣白霓裳。肝胆出古剑，剸裁光甚扬。玄元皇帝云与仍，称世举德朝未央。偶吹龙笛过九市，共君斟酌北斗傍。浪传北斗不可挹，酹之昨以白玉觞。百觞未已已复醉，援此织女天机章。举头目送南飞鸿，我自滞留君远翔。眇眇美人绛珠宫，弦白雪兮歌清风。浮萍流水相遭逢，何独不在岐路中？何独不在岐路中，相思昨夜春釭红。
奉和王继学怀济南旧游四首
作者：范梈
朝代：元

前辈风流逐断澌，济南旧录故人诗。遥知灵运初游日，正是元方后载时。青社寥寥成异物，丹丘皛皛属遐思。壮年易动离居感，缱绻花前金屈卮。楼上看山翠黛浮，楼前沽酒锦缠头。登临试与询湖雁，豪杰亲曾侣海鸥。沙岭晓晴云散出，野亭春尽水交流。意中故旧那能得，强拟偷生赋远游。每愁大手不如燕，多见公侯胜昔年。计拙欲求千户等，心劳政类十洲仙。几回见月思归去，暂到临风复惘然。剪尽绿杨三万树，多因无处著啼鹃。手接新词绝底清，一双白眼为君青。寰区政待新年谷，江汉徒传赤日萍。断雨潜蛟虚水榭，远波回鹭实云汀。此情可在齐州外，不解无人问独醒。
奉和王继学怀济南旧游四首·其一
作者：范梈
朝代：元

前辈风流逐断澌，济南旧录故人诗。遥知灵运初游日，正是元方后载时。青社寥寥成异物，丹丘皛皛属遐思。壮年易动离居感，缱绻花前金屈卮。
奉和王继学怀济南旧游四首·其三
作者：范梈
朝代：元

每愁大手不如燕，多见公侯胜昔年。计拙欲求千户等，心劳政类十洲仙。几回见月思归去，暂到临风复惘然。剪尽绿杨三万树，多因无处著啼鹃。
奉和王继学怀济南旧游四首·其二
作者：范梈
朝代：元

楼上看山翠黛浮，楼前沽酒锦缠头。登临试与询湖雁，豪杰亲曾侣海鸥。沙岭晓晴云散出，野亭春尽水交流。意中故旧那能得，强拟偷生赋远游。
奉和王继学怀济南旧游四首·其四
作者：范梈
朝代：元

手接新词绝底清，一双白眼为君青。寰区政待新年谷，江汉徒传赤日萍。断雨潜蛟虚水榭，远波回鹭实云汀。此情可在齐州外，不解无人问独醒。
奉寄淮东宪孔知事二首
作者：范梈
朝代：元

日有乌台使，因君问合肥。熊章官下食，虎略幕中威。易政听时报，交深念日迟。知音偕上列，须假绣为衣。昔在东门别，相离数岁星。一官何委折？万里独飘零。楚树春频落，燕云晚自停。几时淮浦月？仍与共扬舲。
奉寄淮东宪孔知事二首·其一
作者：范梈
朝代：元

日有乌台使，因君问合肥。熊章官下食，虎略幕中威。易政听时报，交深念日迟。知音偕上列，须假绣为衣。
奉寄淮东宪孔知事二首·其二
作者：范梈
朝代：元

昔在东门别，相离数岁星。一官何委折？万里独飘零。楚树春频落，燕云晚自停。几时淮浦月？仍与共扬舲。
奉寄翰林邓善之侍讲学士
作者：范梈
朝代：元

曩承持节江之东，骑驴再上蓬莱宫。蓬莱仙人歌白鹤，声落五湖烟雨中。世间爵禄不易致，何独去就如飘风。朝廷礼乐须制作，六经隐义资发蒙。论思庙堂集耆硕，启沃宁让前诸公。闭门读书古都市，四辈冠盖方隆隆。我生生长在穷谷，那有文字争人雄。谬蒙引誉百僚上，负禄府署惭无功。一别十年还又五，昔者少壮今成翁。谁知复客七闽下，隔二千里来诗筒。羸躯顿醒瘴疠恶，赖以慰此心忡忡。粤王城南浪自白，粤王城西花正红。
奉寄高邮李使君
作者：范梈
朝代：元

题诗报使君，春远楚江濆。剩水鼋鼍窟，低空雁鹜群。朱幡临野日，翠袖绕山云。早晚金鸾召，风流许细分。
奉新县楼对月，望浮云山李八百洞，超然有怀
作者：范梈
朝代：元

白露浥宵桂，月满浮云山。遥想山中人，与我身俱闲。少日曾陪供奉班，流浪三千随百蛮。海水接天看不足，却归万壑听潺湲。累土成岳谅非艰，蚤服玄英勘大还。金阙玉清名籍在，不应犹自恋人间。
奉观百官迎香舆出南郊
作者：范梈
朝代：元
体裁：五言排律

圣治尊皇极，天章达紫微。礼宜崇报祀，时则重瞻依。吉日初蠲策，圜丘肆太祈。相君苍玉佩，卿士赤金围。高管寒犹混，清鞭昼渐稀。合芗来北阙，敷队出南畿。夜雪侁侁过，晨烟阵阵飞。难叨惟帝泽，独敬在天威。礼乐宁无述，歌声何有归？从知尧德大，不外赞巍巍。
奉观百官迎香舆出南郊
作者：范梈
朝代：元

圣治尊皇极，天章达紫微。礼宜崇报祀，时则重瞻依。吉日初蠲策，圜丘肆太祈。相君苍玉佩，卿士赤金围。高管寒犹混，清鞭昼渐稀。合芗来北阙，敷队出南畿。夜雪侁侁过，晨烟阵阵飞。难叨惟帝泽，独敬在天威。礼乐宁无述？歌声何有归？从知尧德大，不外赞巍巍。
奉观许尊府遗墨
作者：范梈
朝代：元

奉常许君玉色立，手抱父书红锦袭。纷茫蜀令九霄神，抉摘郢州千首湿。钟张虽云世已远，任赵未可肩相及。叶满天地雨声急，我纵览之重于邑。却忆风雷昨夜颠，万壑起尽蛟龙蛰。不然尺素寻常耳，何日萧萧百灵集。草堂惊怪不敢留，至宝岂复能轻酬。还君子孙世善收，扁舟归弄江湖秋。
奉观郊庙礼成，简曹礼部元用
作者：范梈
朝代：元

西山半壁影钩陈，晴雪新销路马尘。两岁通行三大礼，千官中称一闲身。伊皋事业何当下？管乐才名不用真。遥忆南宫旧词伯，退歌清庙属生民。
奉讯浦编修
作者：范梈
朝代：元

闻君践马厄，诗赋日应多。但倚文为命，焉知病是魔？蒲萄深巷雨，菡萏远湖波。未始无相忆，经过奈礼何！
奉酬段御史登岳阳楼之作时分理盗贼至海康
作者：范梈
朝代：元

谁能手铺湘水平，刬却君山看洞庭。昔人已骑黄鹤去，楼前乱芷春兰青。岂知绣衣后千载，远违凤阙来江城。凭高吊古落日紫，领客置酒开云屏。酒酣点笔赋新句，薄海传诵令人惊。忆我初游白玉京，与君联步趋承明。手宣皇猷敷帝绩，济济学士如登瀛。一行竟堕万里外，回首沧浪思濯缨。守官区区事无补，惟有白发欺人生。䍧牱水外万竹底，四时鸟语烟边鸣。忽忽此地复相见，恍如幽梦求仙灵。中宵秣马不遑暇，君又北乡予南征。如兹后会复何日，念之使我双涕零。宫中圣人总四溟，所过海岳须澄清。铁冠峨峨望天下，青霄快展皆修程。由来豺虎伏仁兽，况有鹰隼当秋横。明夜相思隔云岛，月落高台闻笛声。
奉酬段御史登岳阳楼之作时分理盗贼至海康
作者：范梈
朝代：元
体裁：古风

谁能手铺湘水平，刬却君山看洞庭。昔人已骑黄鹤去，楼前乱芷春兰青。岂知绣衣后千载，远违凤阙来江城。凭高吊古落日紫，领客置酒开云屏。酒酣点笔赋新句，薄海传诵令人惊。忆我初游白玉京，与君联步趋承明。手宣皇猷敷帝绩，济济学士如登瀛。一行竟堕万里外，回首沧浪思濯缨。守官区区事无补，惟有白发欺人生。牂牱水外万竹底，四时鸟语烟边鸣。忽忽此地复相见，恍如幽梦求仙灵。中宵秣马不遑暇，君又北乡予南征。如兹后会复何日，念之使我双涕零。宫中圣人总四溟，所过海岳须澄清。铁冠峨峨望天下，青霄快展皆修程。由来豺虎伏仁兽，况有鹰隼当秋横。明夜相思隔云岛，月落高台闻笛声。
奉陪京城诸友游南城，寻丘尊师道场作
作者：范梈
朝代：元

我本渔钓清江滨，三生自是华盖君。往从竹浦拾明月，初向芝山寻白云。闻有仙人姓丘者，旧庐正在燕城下。杖藜随步蹑天梯，千尺云门净如洒。门前水流清且深，朗如石镜开烦襟。中有幅轮转浩劫，多见听者无知音。高莫高兮嵩山之中岑，幽莫幽兮壶峤之云林。万金买闲不易得，一到城市无归心。尧舜之事俱寂寞，独留一人在丘壑。问渠羽驾来仙坛，夜夜疏星迷皓鹤。我为长春行，兴在碧草间。白日又欲暮，浮云无时还。十年住天都，尘土污客颜。于此意不惬，泠然遂怀山。更将携手上烟萝，曾是轩辕弓剑过。我来正值五月半，青天渐少绿阴多。每思东山公，兴来恣婆娑。左持玉麈挥俗客，右引采扇遮天娥。明时豪达尽如此，逝且不乐今如何！我亦欲唤细腰舞，白马驮酒金叵罗。诚恐道人嗔我慢，空遣弟子来相看。上堂椎鼓日色晏，孤我青精白日饭。黄金台前春已归，海榴花发乳燕飞。同行佳人莫相违，相思更赠女萝衣。
孝友堂
作者：范梈
朝代：元

堂前多种紫荆枝，堂上能啼白发儿。但恨后来风雅废，南陔不似古人诗。
孟先生
作者：范梈
朝代：元

孟先生，爱青山，看山累月出不还。蹇驴长笑天地间，杖头酒壶时取酌，身须饥病多容颜。往时佳句动明主，富有声名无比数。先生遇之亦不惊，去卧南山紫萝雨。嗟吾岂是先生徒，朝朝饱饭谒禁庐。暮归却向衡门趋，刻画造化论锱铢。但有千载名众人，不知而已独信非其愚。未知吾师先生，先生师吾孔子、不师周公，吾亦聊以自娱。嗟哉先生独不得相与于同世，云龙上下游八区。
守岁咏怀，次韵
作者：范梈
朝代：元

大年在今夕，旅爵记前除。时序无闲事，江湖少定居。烛花分坐委，漏箭落城疏。底复穷庐叹，人生各有初。
安定县
作者：范梈
朝代：元

岛上晴云灭复生，谁家吹笛海天明？县堂晓起西风急，半是深黎夜雨声。
官河曲
作者：范梈
朝代：元

官河人，世居河水边。严冬二月河冰坚，响厨待汲烹庶鲜。朝朝投壶先众女，十指冻堕貂金蝉。今日出门又苦早，行人争惜少夫怜。凿冰难得水上堂，养姑欲姑喜□□。
客至
作者：范梈
朝代：元

客至冠缨好，殊非旧友生。晓晴霜太重，冬暖日偏明。觉我肌肤弱，兴言感慨并。子云工赋述，切莫论公卿。
宪司双榕轮囷数十围，其庇数亩，雨止，观白鹭
作者：范梈
朝代：元

榕树庭中翠欲昏，飞来白鹭动如云。每当弹射思伤物，忽到徘徊感离群。护子乌鸦来辟易，附人鹳鹊漫缤纷。要知得失都何与？含育无由报圣君。
宿夏庄
作者：范梈
朝代：元

阴晴知何如，开户月满地。主家种长榆，竟夕薰风至。半生朝市踪，颇负山林意。及兹登览馀，亦复缠世累。疏篱临大道，嘶马骇童稚。众卧复离披，踌躇独无寐。江山转寥落，星斗亦联缀。丈夫十载间，岂独铅椠事。
宿村庄，见高进士留题，戏作
作者：范梈
朝代：元

三水桥边望翠篁，行人驻马立昏黄。因何秉烛来投宿？州判题诗在草堂。
寄上甘肃吴右丞
作者：范梈
朝代：元

塞上孤鹰白雪毛，塞门风物静萧骚。黄河西去从天下，泰华东来拔地高。枸杞莫将如薏苡，醍醐足饮胜蒲萄。遥瞻圭衮还朝日，正属江湖心绪劳。
寄上甘肃吴右丞三首
作者：范梈
朝代：元

要使唐虞化远覃，玉门关下屈征骖。多忧总为民心苦，有喜惟闻郡姓甘。日晚边沙黄浼浼，天晴陇树碧毵毵。国风不系秦州外，自此西人识召南。历数先朝辅弼贤，如公孰可语同年？二童一马临荒镇，百感千忧倚上天。深厚已闻鸾诏趣，平安不用雁书传。别来濯濯春城柳，谁信秋风慰目前？塞上孤鹰白雪毛，塞门风物静萧骚。黄河西去从天下，泰华东来拔地高。枸杞莫将如薏苡，醍醐足饮胜蒲萄。遥瞻圭衮还朝日，正属江湖心绪劳。
寄上甘肃吴右丞三首·其一
作者：范梈
朝代：元

要使唐虞化远覃，玉门关下屈征骖。多忧总为民心苦，有喜惟闻郡姓甘。日晚边沙黄浼浼，天晴陇树碧毵毵。国风不系秦州外，自此西人识召南。
寄上甘肃吴右丞三首·其二
作者：范梈
朝代：元

历数先朝辅弼贤，如公孰可语同年？二童一马临荒镇，百感千忧倚上天。深厚已闻鸾诏趣，平安不用雁书传。别来濯濯春城柳，谁信秋风慰目前？
寄刘传之
作者：范梈
朝代：元

故人去南海，已度百花时。万事须重到，孤舟何太迟！云迷帝子渚，月过伏波祠。幕府文书省，来须慰我思。
寄刘掾
作者：范梈
朝代：元

往与魏卢亘，谈君在直庐。会时春月和，省事重踟蹰。闻子大夫掾，廉厉久犹初。羁孤限驰驱，不能枉尺书。建康古名都，自昔帝王居。陈迹今具在，斯人定何如？清吟足度日，羹饭可无鱼。勿论爵禄事，于此自有余。庙堂议贤宝，椟美常安舒？峨峨惠文冠，四海将谁誉？
寄别倪大同
作者：范梈
朝代：元

知君久住玉真坛，日与飞仙弄紫环。从此便令行地缩，逢谁不说上天难。鹤边红日浮觞送，马首青山抱檄看。相好何因不相别，寄诗应到暮云端。
寄友人
作者：范梈
朝代：元

绣衣行部直南州，幕府英名早岁收。如此一台兼二妙，令人万里破千愁。桄榔叶暗潮声暮，薜荔花悬岳影秋。此去三湘宁久住，近天须应玺书求。
寄宿维扬驿，寄怀王仪伯
作者：范梈
朝代：元

水墅见明月，适随归桌圆。故人在郡国，今夜隔风烟。何日征河内？常时诵颍川。经过因念此，书信赖流传。
寄宿维扬驿，寄怀王仪伯
作者：范梈
朝代：元
体裁：五言律诗

水墅见明月，适随归棹圆。故人在郡国，今夜隔风烟。何日征河内？常时诵颍川。经过因念此，书信赖流传。
寄李彦谦御史
作者：范梈
朝代：元

古燕城下路，柳树落西枝。每到重来处，长怜欲别时。鹘飞平照急，鸥集远烟迟。此去秦州什，应须寄我知。
寄武夷杜征君
作者：范梈
朝代：元

洞居清隐士，时接武夷君。旆影岩前见，山香石上闻。不为圭组累，焉有市朝分？暂得同麋鹿，终朝试与群。
寄甄氏访山亭二十二韵
作者：范梈
朝代：元

青子亭何许，滹沱旧水头。谷陵千载异，风物四时幽。城郭长无事，琴尊或此游。窗摅平野秀，户接乱泉流。猿鸟相宾送，渔樵互献酬。太行晴日近，碣石晚烟稠。莽莽青天外，离离碧海陬。都将神迹化，只可笑谈求。大槛花周映，虚阶叶竟抽。岂容黄壤污，祇为白云留。更就诸峰老，宁须万户侯。心知嗜好酷，势肯去来休。予亦寻山者，人疑避世俦。偶然依紫阙，不是谢丹丘。薄与江湖远，频嗟岁月周。梦尝经五岳，思屡绕三洲。室宇凭谁寄，园林誓自收。把书消旦暮，种药引春秋。地僻澄官冗，天空扫旅愁。几时携古剑，万里觅扁舟。剩想高人趣，空怀贱子羞。犹胜徐市俗，瀛岛计悠悠。
寄福建杜廉访使君
作者：范梈
朝代：元

臬府群工表，言官百世公。君王资稷契，台阁起黄龚。吴越联闽服，蛮夷偃汉风。九州诸道右，一柱众流中。虎豹精神肃，豺狼道路通。青冥行劲锐，白日贯精忠。斧绣扬秋隼，泉阿达夜蛩。壶冰元自洁，瘴雨不劳空。贱子嗟何幸，微心誓尽躬。望来方切切，告别匪匆匆。祗为文科重，尤惭祖饯隆。客魂消海鹄，病骨瘦溪虫。谬敢辞王事，私尝泣老翁。发缘思母白，颜每应人红。傥使彝伦薄，其如禄养丰。以兹三径抚，犹获二天蒙。上幕刑虽简，沧洲道未穷。且将心万叠，写入峄阳桐。
寄谢周文学
作者：范梈
朝代：元
体裁：古风

周子雅孝友，声价动江隅。有德斯有言，新诗敷道腴。示余以咏叹，累日不知劬。雅亡风亦衰，赖尔亦区区。与子初识面，青春满洪都。别来二十年，王事劳驰驱。山泽念耆旧，风尘扬鬓须。焉知离忧中，乃得此长娱。公园橘柚寒，骥鸣感修途。发音咏隆施，重见能来无？
寄谢周文学
作者：范梈
朝代：元

周子雅孝友，声价动江隅。有德斯有言，新诗敷道腴。示余以咏叹，累日不知劬。雅亡风亦衰，赖尔亦区区。与子初识面，青春满洪都。别来二十年，王事劳驰驱。山泽念耆旧，风尘扬鬓须。焉知离忧中？乃得此长娱。公园橘柚寒，骥鸣感修途。发音咏隆施，重见能来无？
寄谢董简卿
作者：范梈
朝代：元

高人北海下，遂与世情疏。怅望九霄鹤，携持千里鱼。风云今迩只，泉石后何如？诏读须中秘，无疑未见书。
寄题严氏樊川别墅二首
作者：范梈
朝代：元

先生天下士，小隐郭东村。甃水缘开径，楹山对掩门。士风宁近洛？川姓不离樊。樽俎心虽间，衣冠口已喧。亦欲西流去，相寻素浐边。多应百年术，少见一人传。生事空芝术，心期托蕙荃。明当询大药，畏子不论钱。
寄题严氏樊川别墅二首·其一
作者：范梈
朝代：元

先生天下士，小隐郭东村。甃水缘开径，楹山对掩门。士风宁近洛？川姓不离樊。樽俎心虽间，衣冠口已喧。
寄题严氏樊川别墅二首·其二
作者：范梈
朝代：元

亦欲西流去，相寻素浐边。多应百年术，少见一人传。生事空芝术，心期托蕙荃。明当询大药，畏子不论钱。
寄题何处士竹阁
作者：范梈
朝代：元

吴汉仙翁丹井西，君家高阁俯清溪。泠泠修竹莺时到，井井空烟鹳昼啼。解带欲围苍雪远，敲门待看绿阴齐。何当试答登临愿？系马宅前杨柳枝。
寄题集贤周司直悠然阁
作者：范梈
朝代：元

番阳东下万山围，魁阁峥嵘面翠微。云接大荒回古色，波涵落木动晴晖。宦情静与游鱼逝，诗思长随夕鸟飞。久待倚阑成独酌，痴儿了事各须归。
寄题龚氏山园
作者：范梈
朝代：元

居士名园何处求，无有是中风物幽。岩花故解分藤缀，涧水新能合竹流。绿幕黄帘围玉树，青天白日映朱楼。醉吟自尔人难识，况是心轻万户侯。
寒斋对雨书怀
作者：范梈
朝代：元

冬暖久不雪，天分雨破颜。依稀才洒户，惨淡欲连山。垣屋重重密，壶尊独独悭。焉知魏阙士？隐与吏相关。
寒食后百丈山夜坐
作者：范梈
朝代：元

已新寒食火，更近暮天钟。花片随风减，柴扉带月重。以閒酬宦达，将病抵心慵。本不从耕稼，临江愧老农。
寓书
作者：范梈
朝代：元

欲写乡书寄故园，行人已远意空存。举头却见南来雁，个个随春度塞门。
寿宫
作者：范梈
朝代：元

武帝初行祀灶方，祠官宫女俨分行。石阑井井通金殿，金盖童童出画墙。但见扰龙呼作相，未闻骑鹤拜为郎。祇今松柏缘原庙，时接云軿下大荒。
封州作
作者：范梈
朝代：元

魏阙迢迢隔彩霞，别来几岁客天涯？春风二月崖州道，时见棠梨一树花。
将如靖安徐文学自新拿舟来候良有古意以诗留别
作者：范梈
朝代：元

西风危栈逼青云，稍下临江细路分。问县尚须穷日到，棹歌无计得留君。
将行值暴涨
作者：范梈
朝代：元

雨发蛮山涨，来从五指原。风桥初没马，到县已侵门。甚欲乘槎去，还思弃佩言。轻身犯南斗，信有北溟鲲。
将赴江浙大府校进士试会疾止建安驿上后山东眺郡城作十二韵
作者：范梈
朝代：元

青云建安郡，人物故钟秀。承旭开芳树，凌虚列遥岫。溪声涌夜长，石角吐秋瘦。渔沙府图谶，仙室川浸溜。征尘汩炎毒，服事弥奔奏。淡淡鸿鹄举，苍苍鹰隼候。山英茗在瀹，馆饭菰登豆。勤渠相国谊，忝窃大夫后。顾惟论贤能，奚取推寡陋。吾欲敕五丁，雷电激宇宙。疾飞移万壑，及此洗昏疚。起为梅子真，南厓扫丹臼。
将赴雷阳送罗提举之任广东
作者：范梈
朝代：元

松滋暂泊蓟门船，复指番阳路几千。茉莉香深和酒露，桄榔叶暗煮盐烟。齐人旧算无遗策，汉史新藏有剩钱。莫为遐荒心力怠，珠崖更在海南边。
小孤行
作者：范梈
朝代：元

小孤有石如虎蹲，西望屹作长江门。洪涛万古就绳墨，虽有劲势不敢奔。大哉禹功悉经理，何必有志今能存。大者为纲小者纪，不徒百谷知王尊。灵祠正在石壁下，我来适值秋风昏。明朝东行吊碣石，更与寻河问九源。
小年日，仍宿北山
作者：范梈
朝代：元

腊日才过又小年，那堪泽国雨连天！儿童把酒传明烛，远想慈亲尚未眠。
屈原庙前观雨，雨止，渡口观鱼
作者：范梈
朝代：元

乍来倏去峰前雨，半落未开沙际花。春远客怀淹燕雀，年荒民命假鱼虾。徒闻黄霸能为郡，岂识张骞苦泛槎。早谓仙人无世虑，山深往往饭胡麻。
山下
作者：范梈
朝代：元

楼外风江集米船，楼中光景月流天。空洲此际无鸣雁，犹比山深少夜眠。
山僧养犬
作者：范梈
朝代：元

不见岩扉净业君，山僧养犬漫成群。人知自此来看少，祇向山中吠白云。
山寿生日
作者：范梈
朝代：元

见尔开三岁，堪余谢一官。常怜为子重，更念报君难。曷曰胜裘马？于天学凤鸾。终当慰老眼，空阔万人看。
山斋
作者：范梈
朝代：元

山斋朝雨竹光匀，茶灶催添石火新。对语黄鹂真不俗，飞来白鹭净无邻。辞荣岂敢要时论，赏静犹应愧古人。报道林河春涨起，少须重理旧丝纶。
山斋
作者：范梈
朝代：元

山斋朝雨竹光匀，茶灶催添石火新。对语黄鹂真不俗，飞来白鹭净无邻。辞荣岂敢要时论，赏静犹应愧古人。报道林河春涨起，少须重理旧丝纶。幽栖自是少经过，药裹书囊奈癖何！仙井朝来云气重，洞房夜尽雨声多。江湖耆旧深思忆，台馆风威尚琢磨。自尔索居增固陋，负苓谁问首阳阿？
山斋二首·其二
作者：范梈
朝代：元

幽栖自是少经过，药裹书囊奈癖何！仙井朝来云气重，洞房夜尽雨声多。江湖耆旧深思忆，台馆风威尚琢磨。自尔索居增固陋，负苓谁问首阳阿？
己未行
作者：范梈
朝代：元

二年六月己未朔，京城五更大地作。卧者颠衣起若吹，起者环庭眩相愕。室宇无波上下摇，乾坤有位东西却。自我南来睹再震，初震依微不今若。昨朝展席坐堂上，耽玩图书静无觉。堂下群儿又惊报，方馔饔人丧杯勺。栉者仓皇下床榻，门屋铿锵振铃铎。祇今犹自腾妖讹，旦暮殊言共郛郭。大家夜卧张穹庐，小家露坐瞻星落。焉知怪变不可屡，安巢尽有南飞鹊。昔闻上帝忧瀛洲，亲敕巨鳌十二头。特为群臣举首戴，万古不与水东流。岂其九州亦类此，此事或诞或有由。上帝甚神吾甚愚，戴者勿动心优游。
市汊水驿候邑吏不至，北亭书怀
作者：范梈
朝代：元

端坐息万虑，于此道心存。江沱归雁集，杨柳落柴门。刻符期邑吏，日晏已成昏。相望不百里，曾莫思崩奔。以为公家须，缓急义所敦。尝抱慢令戒，空复婴忧烦。藩芊蹂嘉蔬，颇伤主者恩。虽非四邻物，祛除奚讨论？小桥通北亭，涧涸青烟繁。未明复来日，暂得辟尘喧。尘喧不足辟，班马在丘樊。远想高堂君，逝将反中园。
平台晚怀
作者：范梈
朝代：元

落日微风生晚凉，平台西上万山苍。佳人独不生同世，乐土那知是异方？海岳云霞千古意，乡关道路九回肠。丹青不写归田赋，犹以虚名累霍光。
度泽过关山
作者：范梈
朝代：元

单车度大泽，有似游梁山。初飞雁鹜徒，辱在葭苇间。季冬阴风盛，雨霰纷珊珊。念我离大府，行役何时还。朝临昌邑浦，夕指鄱阳湾。冲泥赴农村，老屋夜不关。然薪设供帐，风味犹百蛮。蒸烘湿衣裳，徒御相回环。极知道路难，犹念奔走艰。传餐逮明烛，饥渴未容悭。春和理税驾，且以慰衰颜。
庭草
作者：范梈
朝代：元

为爱庭中草，经春坐不除。澄心皆净域，履道即安居。海气含楼阁，年光映簿书。昔人伤废事，作吏竟何如？
康大监善庆堂
作者：范梈
朝代：元

大府声名旧，京华有此堂。栋梁深尽制，花竹净分行。世美尤当济，身名赖必扬。自公常退食，把易细焚香。
延平江阁
作者：范梈
朝代：元

山势包平险，津流合众源。讵知从事剑？不类大夫魂。光彩潜犹见，精忠死尚存。幽灵如可问，吾意岂忘言？
延平西峡
作者：范梈
朝代：元

巨浪劈山倾，孤舟与浪争。逆飞天地肃，捷出鬼神惊。至险追前载，终身愿太平。不然忠孝理，值此各何情？
建安馆夜坐听流水
作者：范梈
朝代：元

平生慕爱武夷君，及此名山阻白云。九曲水声流过郡，夜深犹得世人闻。
建昌小湖望庐阜二首
作者：范梈
朝代：元

青云覆叠巘，白鸟度平湖。钓屿夜来雨，山深知有无？我怀贞炼士，多在岩谷阴。惟有高林月，长知望远心。
建昌小湖望庐阜二首·其一
作者：范梈
朝代：元

青云覆叠巘，白鸟度平湖。钓屿夜来雨，山深知有无？
建昌小湖望庐阜二首·其二
作者：范梈
朝代：元

我怀贞炼士，多在岩谷阴。惟有高林月，长知望远心。
开岁
作者：范梈
朝代：元

自违北极向南辰，重见东皇似故人。合席管弦方殿岁，殊乡花柳觉先春。水归楚泽鱼俱化，土覆周郊兽亦仁。薄宦于时无补报，且须康济百年身。
引儿湾晚泊
作者：范梈
朝代：元

席压波心正，舟移岸脚斜。夕阳明细雾，秋树拥荒葭。问道独如梦，怀京却胜家。客愁不自整，更苦暮啼鸦。
张别驾山居产玉芝
作者：范梈
朝代：元

高秋别驾宅，异草吐奇芬。为尔掇白雪，服之乘紫云。但恐仙灵物，长遮虎豹群。待弃人间事，先报赤松君。
张吏部宅山水壁歌
作者：范梈
朝代：元
体裁：古风

高堂秉烛见翠微，岩崖突兀当两扉。庭前系马雾露集，老木倒挂藤萝衣。问谁妙手能至此，笔墨简古世所稀。天官主人为我言，翰林供奉精天机。忆我寻山客南粤，地暖四时皆芳菲。眼中得此了不易，便觉宇宙扬清晖。旅人独行歌采薇，沧洲茅屋何年归？安得峰头置双鹤，相逐蓬莱顶上飞。
张吏部宅山水壁歌
作者：范梈
朝代：元

高堂秉烛见翠微，岩崖突兀当两扉。庭前系马雾露集，老木倒挂藤萝衣。问谁妙手能至此？笔墨简古世所稀。天官主人为我言，翰林供奉精天机。忆我寻山客南粤，地暖四时皆芳菲。眼中得此了不易，便觉宇宙扬清晖。旅人独行歌采薇，沧洲茅屋何年归？安得峰头置双鹤，相逐蓬莱顶上飞。
张明德经历松石图
作者：范梈
朝代：元

张君画手天下奇，往者京城曾见之。济南参议最博雅，每为送酒题长诗。深山大泽生乔松，缄封寄我章江湄。问君安得致此本，吏椟政类麒麟羁。又费临川百日假，不尔能事何能施。涧阿无人白石烂，飞泉但见下涟漪。老夫对此神惨恻，况近岁寒霜霰垂。高斋展玩意未已，便欲共赴青云期。搔首弦歌白驹操，悠悠四海将谁知。
张月梅子昂竹石图歌
作者：范梈
朝代：元

近来海内写竹石，集贤学士有李衎。吴兴翰林公更神，大抵不令石作板。半幅萧萧烟雾枝，如卷中有千尺奇。洞穴常起鬼神疑，嵩华衡岱狎童儿。金溪处士清似鹤，携此随秋访幽壑。我忆为公故僚吏，细抚遗书双泪落。吁嗟翰林今世无，一笔犹可重江湖。鸣凤之下出瑾瑜，高风况足励顽夫。
张留公母
作者：范梈
朝代：元

山风遥引紫云车，楼阁春深阿母家。更五十周重甲子，后三千岁一桃华。彩衣故绾封留印，白璧新随使蜀查。见说麻姑旧行处，至今源上有丹砂。
归思
作者：范梈
朝代：元

陶公归思定如何，山郭春风长薜萝。直道当官惟任拙，庸才负禄祗惭多。江山实自辞家隔，日月虚随闭户过。点点飞鸿向天末，忧端不类泽中歌。
归来
作者：范梈
朝代：元

十载归来问草堂，入门喜见葛山苍。慈亲已慰占乌鹊，稚子行堪咏凤凰。新理园池几创物，小移松柏且分行。卜居未是居难卜，为恐傍人议楚狂。
归自馆中闻莺
作者：范梈
朝代：元

春来羁思不堪论，日日瞻星谒禁垣。昨夜归来津口听，娇莺啼断内城园。
徐闻县怀京下旧游
作者：范梈
朝代：元

平生不识张廷尉，中岁方逢马伏波。昨见山川皆胆落，稍侵霜露始心和。皇恩远荷优隆至，旅况深惭慨惜多。天上故人安好在，西风迟暮意如何？
得樟树镇便寄家书
作者：范梈
朝代：元

商船夜说指江西，欲托音书未忍题。收拾乡心都在纸，两声杜宇傍人啼。
得黄太史重碧拈春酒、轻红擘荔枝十字扇面，以归友人
作者：范梈
朝代：元

豫章先生行孝友，作书往往心应手。想当挥汗临风时，不在荔枝与春酒。竹枝歌中喜鹊鸣，食莲感秋思弟兄。素纨便面大如斗，送与君家作千寿。
忆得
作者：范梈
朝代：元

忆得佳人《白纻》词，几将天外数归期。自从落尽庭前树，夜夜秋声总不知。
快阁延望
作者：范梈
朝代：元

快阁延江望，清尊息坐弹。风鸡犹戒曙，云雁每辞寒。莫使晨歌废，聊思饱食安。百年会有故，终不愧儒冠。
怀临江寓居
作者：范梈
朝代：元

石霜峰北淦西头，寄住林塘数亩幽。比及到家犹是客，对人强自说乡愁。
怀丹丘，奉寄元尚书
作者：范梈
朝代：元
体裁：古风

举酒抚往日，酒尽得离愁。初谓归心迫，海天今已秋。虎豹守玉关，宫殿天上头。青春白日和，麟凤俱来游。广成摄四象，安期扶九州。下视污浊世，漂转空烟浮。仙人要我来，招我住丹丘。岂非交不信，景晏此淹留。明日鼓桂楫，径泛星河流。高楼有长笛，黄叶下沧洲。
怀丹丘，奉寄元尚书
作者：范梈
朝代：元

举酒抚往日，酒尽得离愁。初谓归心迫，海天今已秋。虎豹守玉关，宫殿天上头。青春白日和，麟凤俱来游。广成摄四象，安期扶九州。下视污浊世，漂转空烟浮。仙人要我来，招我住丹丘。岂非交不信？景晏此淹留。明日鼓桂楫，径泛星河流。高楼有长笛，黄叶下沧洲。
怀京下亲友
作者：范梈
朝代：元

海上经年思杀人，绝怜京国旧交亲。过江唯有传柑使，寄得书回是暮春。
怀京城诸公书崖州驿四首
作者：范梈
朝代：元

甚忆清河元侍讲，送行犹有玉堂诗。只今夜夜陇头月，照见征人有所思。复忆济南张吏部，作诗文气压诸公。佳儿亦是门生辈，尚想他年似若翁。绣衣御史果能文，蜀道新来有李君。记得京城黄菊烂，为余来觅董将军。妙为文字吾雄甲，精切于今孰与俦。说著奉常虞博士，恨渠犹不见崖州。
怀京城诸公书崖州驿四首·其一
作者：范梈
朝代：元

甚忆清河元侍讲，送行犹有玉堂诗。只今夜夜陇头月，照见征人有所思。
怀京城诸公书崖州驿四首·其三
作者：范梈
朝代：元

绣衣御史果能文，蜀道新来有李君。记得京城黄菊烂，为余来觅董将军。
怀京城诸公书崖州驿四首·其二
作者：范梈
朝代：元

复忆济南张吏部，作诗文气压诸公。佳儿亦是门生辈，尚想他年似若翁。
怀京城诸公书崖州驿四首·其四
作者：范梈
朝代：元

妙为文字吾雄甲，精切于今孰与俦。说著奉常虞博士，恨渠犹不见崖州。
怀南省海棠，感新事作
作者：范梈
朝代：元

海棠花发醉题诗，犹记西垣下直时。今日岂无歌舞地？一尊先被外人知。
怀小柏
作者：范梈
朝代：元

手种庭前小柏树，分枝散叶总天成。涉旬不见长相忆，况是经年别友生。
怀旧游赠别杜君还益津
作者：范梈
朝代：元

往与羽人曾结沧洲期，醉骑鲸鱼跃天池。北走幽都摩碣石，所历至今皆见之。泽国波光秋潋滟，津亭月色晓参差。山夹疏钟和雪度，楼栖断角引霜吹。兰园坐送流莺乱，华观行闻住鹤悲。别来几度斜阳里，平曲风烟劳梦思。安得狂心化为浪，去随流水到天涯。偶向燕城逢杜子，为我立马欢相持。自言家在碣石西，石西易水清沦漪。易州风帆日日至，佳人何事重来迟。重来易迟去易远，便欲从君川路返。岁年冉冉思无限，诗成雁过云涛晚。
悼节
作者：范梈
朝代：元

百华高下拥晴天，竹屋方床兴悄然。忽忆逝人泉下冷，学烧楮火作新烟。
悼远，用友人韵
作者：范梈
朝代：元

采江莫采蘋，思食莫思莼。间岁曾为客，经时独梦人。林园花动夕，帷帐草留春。万里燕山路，空怀涕泗频。
感兴
作者：范梈
朝代：元

龙驾回层霄，阴冲伏照光。圣人一万岁，有道过虞唐。我与二三子，群佩争翱翔。玉京陈义问，金匮发冥藏。春容丽藻绘，晨色泫孤芳。停思候物媚，沉思郁难当。愿及西北风，驰之通建章。
戏简孔太祝
作者：范梈
朝代：元

人间最好日，祇在菊花前。颇怪来今雨，相看语后天。门阶销俗客，冠佩切飞仙。愿约秋风住，长年泛酒船。
戏题二牛
作者：范梈
朝代：元

燕山丈人年九十，戏笔扫此双犁牛。江南夜半春雨作，老农惊起为君愁。
戏题奉寄行营董佥事
作者：范梈
朝代：元

五月沙山铁骑罗，将军无那太平何！帐前养得堂人鹿，祇爱行营芳草多。
戏题张平章所赠洪生书后
作者：范梈
朝代：元

一翁二季向皇都，未必遭逢事太殊。祇惜翰林欧学士，当时书让蔡君谟。
挽刘提举
作者：范梈
朝代：元

逝川无力可能攀，又送先生葬碧山。化鹤不归华表上，鸣鸡倘在白云间。空歌楚水巫阳些，不见蓬洲使福还。毕竟修文阴有待，玉楼何许泪潸潸？
挽西蜀□先生
作者：范梈
朝代：元

八十犹传隐者名，乾坤未是负先生。无端白帝城边水，欲载哀歌上玉京。
捣练图
作者：范梈
朝代：元

深宫佳人白日长，夜感蟋蟀鸣中房。起视河汉心回皇，云鬓笼松分作行。清水如天收素练，翠蛾带月杵玄霜。辘轳无绳金井悄，边头不见梧桐黄。裁缝熨帖坐在床，载玄载黄公子裳。制成不远烦寄将，但见寒暑彫三光，身体甚适平时康。君不见古来边庭士，雪压关河征战多，拆尽衣裘泪如水。
掘冢歌
作者：范梈
朝代：元

昨日旧冢掘，今朝新冢成。冢前两翁仲，送旧还迎新。旧魂未出新魂入，旧魂还对新魂泣。旧魂丁宁语新魂，好地不用多子孙。子孙绵绵如不绝，曾孙不掘玄孙掘。我今掘矣良可悲，不知君掘又何时。
散步还南轩
作者：范梈
朝代：元

幸自尘鞅绝，起游欲何之？江远夕气澄，开轩纳新诗。莎鸡振阳砌，蟏蛸结阴池。珊珊修木静，宛宛好风迟。桃杏竞秋园，旋随时草萎。宁不悦生植，肃杀乃其宜。于斯见发育，及深霜露思。嵇康本达节，竟受薄俗嗤。快哉东方生，嘲唅得吾师。
数日毒热喜雨适立秋先三日也
作者：范梈
朝代：元

夏末始炎毒，沈忧坐匡床。起行无所之，登高睇遐荒。问昔西风归，飖飖向何方？往还不可期，赖得天道常。圣主御大历，故可稽明堂。粲粲白骆驼，兹晨郊路长。念我伏迁次，江海叶再黄。旅怀抱焦火，思濯寒冰乡。忽来浮苍雨，爽气吹衣裳。稻田已就穫，晚种待新秧。微躯亦易持，但愿蒸黎康。
数日跋涉泥淖，至北山，始霁，暮经鄱阳湖
作者：范梈
朝代：元

川路绕长林，岁穷千里心。贾舟栖港迮，樵火出村深。欲雪应消瘴，因风忽解阴。转移足清景，难受客愁侵。
斋居即事用敖徵君韵二首
作者：范梈
朝代：元

故人不见意何如，流水孤村处士庐。犹记去年霜橘熟，分甘曾得寄来书。桑溪竹圃路团团，门巷都非少日看。送客棹船频借问，向来江面是阑干。
斋居即事用敖徵君韵二首·其一
作者：范梈
朝代：元

故人不见意何如，流水孤村处士庐。犹记去年霜橘熟，分甘曾得寄来书。
斋居即事用敖徵君韵二首·其二
作者：范梈
朝代：元

桑溪竹圃路团团，门巷都非少日看。送客棹船频借问，向来江面是阑干。
新雨阶除花药倍茂田里生意怀之欣然情至有述简诸作
作者：范梈
朝代：元

久旱埃雾集，閒居寡高情。微雨夜来至，满庭花药生。长年忧里术，退坐若无营。偶携一榼酒，得唤故人倾。念彼氓隶便，劳生在耦耕。荐饥苟不熟，何以供王程。幸天沛时泽，食息日已宁。缮性衡门下，寒饥无足惊。
日晏
作者：范梈
朝代：元

昨日相期早出村，今朝日晏未开门。可人一夜东风雨，绿遍天街旧草痕。
明月几回满
作者：范梈
朝代：元

明月几回满，待君君未归。中庭步芳草，蝴蝶上人衣。谁念同袍者，閒居与愿违。
春日上平坡寺
作者：范梈
朝代：元

萝径阴阴近百层，金舆记是昔人登。山僧苦避寻诗者，牢闭柴门唤不应。
春日次韵友生绝句二首
作者：范梈
朝代：元

马颊河阳近北辰，去来犹尔恨通津。陌头总是春风树，自笑杨花只恋人。旅食京华日欲晡，家园迢递隔天隅。妻孥预识羁怀苦，解事新来一字无。
春日次韵友生绝句二首·其一
作者：范梈
朝代：元

马颊河阳近北辰，去来犹尔恨通津。陌头总是春风树，自笑杨花只恋人。
春日次韵友生绝句二首·其二
作者：范梈
朝代：元

旅食京华日欲晡，家园迢递隔天隅。妻孥预识羁怀苦，解事新来一字无。
春日西郊
作者：范梈
朝代：元

东风千里福州城，绿水青山老送迎。惟有垂杨偏待客，数株残雨带流莺。
春日西郊
作者：范梈
朝代：元

东风千里福州城，绿水青山老送迎。惟有垂杨偏待客，数株残雨带流莺。佳人不让海棠娇，喜见天晴挹露饶。若使有诗宁费日？便令无酒亦终朝。江上登台望眼迷，西禅更在石岩西。寻常楚峤看花日，此处新苗绿已齐。南涧清晨不易得，有无更似此时春。朱桃皓李都随世，紫蝶玄蜂故趁人。
春日西郊四首·其三
作者：范梈
朝代：元

江上登台望眼迷，西禅更在石岩西。寻常楚峤看花日，此处新苗绿已齐。
春日西郊四首·其二
作者：范梈
朝代：元

佳人不让海棠娇，喜见天晴挹露饶。若使有诗宁费日？便令无酒亦终朝。
春日西郊四首·其四
作者：范梈
朝代：元

南涧清晨不易得，有无更似此时春。朱桃皓李都随世，紫蝶玄蜂故趁人。
春雁
作者：范梈
朝代：元

嗷嗷九春雁，整列向天端。虽念洲渚幽，已违霜雪寒。群行旅阳土，亦为稻粱难。唼食曾未充，知时讵能安？衔芦领孤雏，萧萧理羽翰。明年还当宾，勿兴中路叹。
昨夜书怀将行，且书且赋，因成十二韵
作者：范梈
朝代：元

钜海截上国，危星转清旻。去来抵二极，俯仰适周晨。往鹘无遗影，潜鱼有纵鳞。劲风山叶碎，浓露草根匀。卓彼赵李辈，郁为唐宋臣。忤恩非弃置，知命有高屯。妙句铿金石，荒台蔓蒸薪。凭高重回首，怀古独伤神。记别玉堂夜，来寻丹灶春。常恐学仙侣，亦犹辟世民。蓬莱虽异坞，即此是通津。
昨游
作者：范梈
朝代：元

昨游居士涧，春入羽人丘。面面山相引，年年水自流。乾坤双蜡屐，江海一渔舟。知我能来否？啼莺去复留。
晓出西郊
作者：范梈
朝代：元

自春已及夏，岁籥寝中更。平旦西郊道，始闻啼鸟声。川晴树气嘉，夕露枝条盈。西峰近在眼，白云夹路生。一从违夙昔，好怀郁难并。未知高世意，忽复何以营。屠狗与渔钓，俱足成大名。卓哉箕颍客，使我抱深诚。
晓山谣赠别金陵陈处士
作者：范梈
朝代：元

昔我望天岳，于时春正深。鸡鸣九州陌，鹤警万花林。旭日腾重海，宵霞映别岑。露条承嶪巀，雪涧泻嵚崟。马足无由定，莺声不可寻。畏钟牵逸览，挂笏系虚襟。每想丘中趣，如悬空外音。十秋伤逝水，千壑记扪参。晚遇陈夫子，高谈契夙心。天形疏造化，月眼识浮沈。宦路悲怀玉，君门惜和琴。岂因平旦气，薄示暮年箴。但恐丹崖失，何愁素发侵。会当期绝巘，与尔鍊黄金。
晚上南山观烧
作者：范梈
朝代：元

渡口向寥阒，夕晖生翠屏。随风初绕电，翳雾忽如星。鸟兽蒸宜遁，柴扉照不扃。闽都春始过，雨洗合重青。
晚兴
作者：范梈
朝代：元

古寺山重掩，平田县对门。鹧鸪藏白昼，蟋蟀破黄昏。贝贾多通市，藷偷每近村。殷勤省风俗，慷慨动心魂。
晚登南楼眺乌石九仙方山诸峰
作者：范梈
朝代：元

自来闽中郡，侨寓公宇偏。身病縻服饵，单居日如年。宪署历三试，愚庸寡所宣。兹行临辟道，黾勉以周旋。日夕登高台，遥盼四山川。山川亦云美，宜与万念捐。慈帏隔江关，稚子目娟娟。连夜梦新堂，嬉戏在我前。禄食无寸补，远游何当还。东风号阴泽，此土候气先。草木相衰荣，已复争碧鲜。思及方春时，买船向邵延。长歌荡暄景，吹笛玉台烟。行止钦圣训，义著艮象篇。此岂不在人，虚心以勉旃。
晚经皮使君江居不见，赋简二首
作者：范梈
朝代：元

使君直节更无双，又拜浓恩出海邦。绝域朱幡兼皂盖，名园碧树倚清江。山明残雪当松坞，岸断斜晖射石矼。愧杀会稽王子敬，过门未遂此心降。忆得去年寻药圃，甚怜此日负花时。拿舟况说看灯及，叩阁应烦把酒思。浩浩古今奚我独？悠悠江海是吾师。西墙倘遂残年愿，来往风流或可期。
晚经皮使君江居不见，赋简二首·其一
作者：范梈
朝代：元

使君直节更无双，又拜浓恩出海邦。绝域朱幡兼皂盖，名园碧树倚清江。山明残雪当松坞，岸断斜晖射石矼。愧杀会稽王子敬，过门未遂此心降。
晚经皮使君江居不见，赋简二首·其二
作者：范梈
朝代：元

忆得去年寻药圃，甚怜此日负花时。拿舟况说看灯及，叩阁应烦把酒思。浩浩古今奚我独？悠悠江海是吾师。西墙倘遂残年愿，来往风流或可期。
晚至沙塘
作者：范梈
朝代：元

风雨病屡涉，烟山知几重？平湖番近服，大邑艾遗封。受粟常惭吏，看花正闵农。周原已遍度，明旦复何从？
晚过孔奉常舍下
作者：范梈
朝代：元

沧江一万里，书信近如何。向暮客怀薄，及秋乡梦多。故人相慰藉，并舍数经过。但愿长无事，彤庭接佩珂。
晨至西郭池亭，见新荷，有感时物而作
作者：范梈
朝代：元

虚亭结构美，驿路带垣斜。山芗含晚翠，池响集春蛙。官荷已偃盖，僧蔬欲架花。俯仰宾从役，孰与测幽遐？
暑夕
作者：范梈
朝代：元

烦暑不能寐，望乡忆宵征。开门海月白，高枕林风清。不饮畏投辖，将歌思濯缨。谁家横短笛？吹尽楚关情。
曾教授赴韶州
作者：范梈
朝代：元

荔子红边五月初，广文去住定何如？报恩岂恋将军马，治盗聊迂太守车。多近藤萝安吏舍，少凭椒葛附音书。到官定有佳声荐，瘴雨蛮烟细祓除。
月出
作者：范梈
朝代：元

清枫起夕阴，明月出高岑。达识衰荣理，深齐去住心。夏虫先振砌，昏鹤未休林。不有询奇字，应谁载酒寻？
望潮曲
作者：范梈
朝代：元

潮来直上青崖住，潮住却寻沧海去。乌石山头望故乡，故乡更在云深处。我生不如桥下水，消息春秋任流止。又不如如水上船，去去来来年复年。负禄旅孤二千里，上念慈亲下妻子。子生未解别爷啼，睡恋阿婆怀抱里。乌鸦日日傍人飞，喜鹊时时噪群西。更有平安书字到，金壶约伴玉人携。
望瀛海一首送危太朴之四明兼简廉访邓使君翰林袁侍讲
作者：范梈
朝代：元

危君英妙年，独往志千载。天马出名驹，空行见风采。昨日衔书到空谷，甚欲留之不能待。九月开帆指四明，要逐高秋望瀛海。海水上接天漫漫，世人不知此别难。当君夷犹碧屿日，是我对月永夕猿狖啼青峦。江树叶飞天雨霜，江上吴歈思断肠。窈窕徐家儿与女，却望蓬莱如故乡。君行却向三山望，云雾轩窗六鳌上。东方虽乐不可以久留，归献仙公白云唱。西过钱塘遇顺风，为拜湖南持斧翁。会稽学士卧云岛，朱弦流水鸣孤桐，道我寄语莫匆匆。送君有情亦如海，海水有尽别意无终穷。
期出东郊不果却率便河闸桥诣张道人庵寻故旧作
作者：范梈
朝代：元

却欲东郊去，还寻北渚来。江翻垂木动，风过杂花回。馗道迷朱毂，虚空见紫台。世氛浑不奈，忆得是蓬莱。
朱炼师洪崖丹井歌
作者：范梈
朝代：元

城西山，相钩连，隔水照见蔚蓝天，中有芙蓉碧崭然。真人手持绿玉杖，瀛洲一去茫无边。谷岩历落挂飞斗，楼阁崔巍凌紫烟。古松当道石作根，松下寒濑萦潺湲。百花尽绕诸峰前，前有神龙藏九渊。赤鳞蜿蜒过千尺，四海丰登长晏眠。尧舜在上位，佐命皆惠宣。岂如秦汉主，烧丹学飞仙。白玉之牒黄金编，楼船美人去不旋。穷极耳目欲，思比赤松肩。焉知清静化，乃可与长年。
李原李翁
作者：范梈
朝代：元

鲁国先生九十余，百年消息定何如？世情看作东流水，天地留恩下泽车。陇西供奉岂无酒？河上丈人空有书。见说乡邻问何事？扣门语及莫钟初。
杏叶黄
作者：范梈
朝代：元

杏叶黄，天雨霜。穹窿携日照八荒，回光照见白玉堂。堂中美人双鸣珰，中宵抱被直西厢。忠君爱亲两不忘，奈何零露沾衣裳。清晓楼头见征雁，不如谢官归故乡。
杨花
作者：范梈
朝代：元

穿空透户本无因，若便随风恼杀人。我似杨花花似我，年年飞尽玉堂春。
松湖渡亭子夕眺，怀西山朱炼师
作者：范梈
朝代：元

不解无愁祇遣愁，凭高试看水东流。一天鹭影摩仙阙，两岸蝉声送客舟。肯信先生居锦里，不将夫子敬丹丘。如闻旧按蓬莱节，松下时时省钓游。
林尊师招不果，就别
作者：范梈
朝代：元

甚欲抠衣去，仍烦折简呼。竟孤林下约，还想市间壶。野馆侵浓树，春波乱嫩芜。看云解榻意，秋露近玄都。
枫林雨止
作者：范梈
朝代：元

篱角枫林露鹊巢，春深翠叶未全交。山家老屋浑相似，千里行人识把茅。
桂子
作者：范梈
朝代：元

尽输金粟三千斛，换得琼枝数点秋。定是月中嘉种失，却从世上异香浮。石岩夜见呼猿摘，药臼晴敲伴兔秋。十月天台谁得见？西风吹梦落山头。
桃花原是渐岭对江
作者：范梈
朝代：元

雪晴寻路入华原，绝爱清江抱远村。行处祇贪幽树好，不疑山谷易黄昏。
桑落洲
作者：范梈
朝代：元

桑落洲前秋兴孤，白云远见近还无。传闻酒吏经年罢，美酿家家得纵沽。
梁掾枉教冬菊之歌，仍韵答贶
作者：范梈
朝代：元

中书省郎梁茂才，嗜好雅与时流乖。休衙归来紧闭户，剥啄或为幽人开。屋前枯杨千万树，屋后官槐傍官路。别起新亭翼瓦间，昼阅黄花夜吟句。自别仙城白兔公，采英泛菊九秋同。江清木落寒雁远，我思古人烟浪中。彼美人兮无此美，不见忧兮见之喜。本是千岩万壑姿，如何肯落君家里？昨夜遣诗儿过门，挑灯三诵月黄昏。更酬迭唱未足报，要须共倒花前尊。君不见长安富儿买歌笑，意掷千金惜年少。桃李如今不似春，勖子含和保贞曜。
检校菊吟
作者：范梈
朝代：元

百华已烂漫，虐雨更及晨。疾风吹青空，好日丽芳邻。自知园居僻，少与繁会亲。编篱种黄菊，元不计秋春。昨朝新芽吐，大叶已轮囷。轩昂各有意，未谓非其神。故庐陵云下，苦壤多荆榛。孤芳久不见，贳酒问远人。
楚楼镇志曰：汉大将焚船处也，今为文昌县。怀古，奉简邑文学
作者：范梈
朝代：元

龙节迢迢去不归，汉家将军建国威。当时曾见楼橹集，异代空闻尘土飞。风压春潮吞乱屿，岸分古木转斜晖。旁人犹解祠神女，何故功臣庙貌稀？
槟榔寨
作者：范梈
朝代：元

秋入黎山风雨多，长江不定驻惊波。翠榕叶底闻鹦鹉，自此无如客思何！
次韵古体二首
作者：范梈
朝代：元

偶为淳朴语，即有希夷风。在世能勿忤，聊以古为同。大巧三代人，所拙辨伪工。曲哉末学士，妄拟述作功。至性苟能尽，焉得推盛隆？先师予狂狷，盖愤失所中。于时得依归，敢叹吾道穷？圣道缺已久，文不充其资。自从夏殷来，因革当从谁？中更鸣鸟闻，载叹德之衰。寥寥大师乐，复得存那猗。大音苟有托，不必稽其辞。设有盈樽酒，日夕斟酌之。乐杯当在手，自今不复疑。胡为不复疑？贤者当明知。
次韵古体二首·其一
作者：范梈
朝代：元

偶为淳朴语，即有希夷风。在世能勿忤，聊以古为同。大巧三代人，所拙辨伪工。曲哉末学士，妄拟述作功。至性苟能尽，焉得推盛隆？先师予狂狷，盖愤失所中。于时得依归，敢叹吾道穷？
次韵古体二首·其二
作者：范梈
朝代：元
体裁：古风

圣道缺已久，文不充其资。自从夏殷来，因革当从谁？中更鸣鸟闻，载叹德之衰。寥寥大师乐，复得存那猗。大音苟有托，不必稽其辞。设有盈樽酒，日夕斟酌之。乐杯当在手，自今不复疑。胡为不复疑，贤者当明知。
次韵古体二首·其二
作者：范梈
朝代：元

圣道缺已久，文不充其资。自从夏殷来，因革当从谁？中更鸣鸟闻，载叹德之衰。寥寥大师乐，复得存那猗。大音苟有托，不必稽其辞。设有盈樽酒，日夕斟酌之。乐杯当在手，自今不复疑。胡为不复疑？贤者当明知。
次韵曾五判官
作者：范梈
朝代：元

磊落将军石，周游太史迁。世人宁见尔？我辈故超然。胆急投豺地，神销过鹄天。祇今谁可语？壮志必同年。
次韵赋吴尊师漱芳亭白、红梅花二首
作者：范梈
朝代：元

梅仙之宫在何许，五尺青天隔风雨。冰雪肌肤绰约人，铁石心肠软媚语。行藏一粒粟中寄，品格百花头上数。所以商廷和鼎功，大濩登之六代舞。呜呼，安得东皇锡白社，胙以金陵为尔土。惟梅本是群仙侣，别有芳姿照微雨。人尝误作杏花看，我亦戏作莲花语。即色非空还是色，遽数不终须悉数。偷服丹砂抹玉唇，赭颜谪向春风舞。呜呼，安得东皇锡赤社，胙以朱陵为尔土。
次韵赋吴尊师漱芳亭白、红梅花二首·其一
作者：范梈
朝代：元

梅仙之宫在何许，五尺青天隔风雨。冰雪肌肤绰约人，铁石心肠软媚语。行藏一粒粟中寄，品格百花头上数。所以商廷和鼎功，大濩登之六代舞。呜呼，安得东皇锡白社，胙以金陵为尔土。
次韵赋吴尊师漱芳亭白、红梅花二首·其二
作者：范梈
朝代：元

惟梅本是群仙侣，别有芳姿照微雨。人尝误作杏花看，我亦戏作莲花语。即色非空还是色，遽数不终须悉数。偷服丹砂抹玉唇，赭颜谪向春风舞。呜呼，安得东皇锡赤社，胙以朱陵为尔土。
次韵送人之五羊
作者：范梈
朝代：元

豫章远接五羊城，白鸟飞还道路明。昔我乘桴游汗漫，今君揽辔度峥嵘。湖堧夕下潮声转，斗角寒深宝气横。总为观风扬职业，有诗才不负兹行。
止酒
作者：范梈
朝代：元
体裁：古风

大钧播群物，壤壤劳吾生。得酒足痛饮，何用身后名？所以戒饮酒，岂矫世俗情？昨日足欢笑，今日愁思盈。多见桃李花，语乱作棘荆。反以饮召欢，何以忘亏成？靡谷汉诏切，丧邦周诰明。奚必宇宙内，独有屈子平。
止酒
作者：范梈
朝代：元

大钧播群物，壤壤劳吾生。得酒足痛饮，何用身后名？所以戒饮酒，岂矫世俗情？昨日足欢笑，今日愁思盈。多见桃李花，语乱作棘荆。反以饮召欢，何以忘亏成？靡谷汉诏切，丧邦周诰明。奚必宇宙内？独有屈子平。
正月三日，大雪
作者：范梈
朝代：元

大雪生何处，飞来应早春。清寒微着物，光霁亦宜人。日月双吟鬓，乾坤独病身。浊醪差可近，祇为有天真。
正月三日，海子泛舟
作者：范梈
朝代：元

晓日明如茜，春波凝不流。浴凫浮断梗，过雁折危楼。颇敬吴儿狎，何伤楚客囚？沙边萦小楫，初慰玉京游。
正月二十四日至宝圭驿是北流县自此遵陆指郁林矣
作者：范梈
朝代：元

远辞京阙碧云端，溯尽夷江未到官。回雁峰南更千里，是行谁为报平安。
正月十六夜，双门观灯，时闽、粤阃官吏皆集
作者：范梈
朝代：元

双门此夜启崇台，次第东山好月来。自古金吾元不禁，少留大将与衔杯。
正月节日，上宝历寺行礼，退述事
作者：范梈
朝代：元

朝参不见承明庐，梦想三更尚是初。窅窅重山遮列炬，泠泠流水逐行车。柴关响接群僧磬，草泽心驰上帝居。圣寿延长天广大，固应涵养及樵渔。
步畦
作者：范梈
朝代：元

白发荣中将，清晨步菜畦。祇言无所事，宁复有相携？日静闻禽语，泥融散马蹄。读书不解俗，犹自负幽栖。
江上古祠
作者：范梈
朝代：元

老树昂藏倚岸隈，祠灵经岁锁苍苔。豚蹄卮酒能多少，便有群鸦旦暮来。
江东晚泊
作者：范梈
朝代：元

云间列岫映朱楼，江水东来打石头。不是行人惜光景，人心旧有帝王州。
江阁雨望图
作者：范梈
朝代：元

高阁秋风树半枯，连山更带雨馍糊。幽人把钓空江上，纵有扁舟不受呼。
池上晚步
作者：范梈
朝代：元

清池斜步竹烟微，莺啭重门锁夕晖。退食幸堪无趋谒，见人惭道听公非。
池馆夜坐听雨
作者：范梈
朝代：元

更声随雨动谯门，颇似听泉宿楚原。客里青灯如骨肉，独能相待向黄昏。
沟上
作者：范梈
朝代：元

御沟新绿动朱阑，沟上垂杨尽可看。惟有西山九千仞，朝朝阙角倚晴寒。
河口
作者：范梈
朝代：元

神女大河口，逸人阴洞中。船鸣谷雨浪，门掩荔枝风。鹤鹳行相背，乌鸦宿自同。为于百年内，试问鹿皮翁。
泰定二年丙寅岁元日
作者：范梈
朝代：元

闽藩杰构入青云，箫鼓声高万壑闻。瓯粤谁存封建业？唐虞真是圣明君。蓬莱瑞气皇居正，太液恩波御席分。身远祇怀归委佩，丝纶阁近最缤纷。
泻露亭
作者：范梈
朝代：元

初秋白露降，爽气迫虚帏。薄林方泥泥，洒汉复霏霏。暗袭玉堂悄，斜飘金掌微。鹤眠寒屡警，萤火湿犹飞。叶垂知月朗，花艳怯阳晞。兰饮畏朝坠，草沾伤夕归。为霜当夙戒，去日漫增欷。俜停吴宫女，三月采蔷薇。挹彼枝上香，散入舞裳衣。千岁亦不灭，但恐愿相违。君子保世泽，在久愈光辉。
浔阳
作者：范梈
朝代：元

露下天高滩月明，行人西指武昌城。扁舟未到心先到，卧听浔阳谯鼓声。
清宴奉教
作者：范梈
朝代：元

日上高城烟雾多，玉箫前路散鸣珂。开筵迥出清川上，对酒其如绿树何！南极有星朝玉阙，中天佳气掖銮坡。长年不负经纶寄，愿及昌时养太和。
清明后，闻邻庄牡丹尽发，馆中独迟。雨晴，忽开一枝，咏以志赏
作者：范梈
朝代：元

千山飒飒雨无风，憔悴群芳二月中。整待人家春事过，小亭特放状元红。
清明日
作者：范梈
朝代：元

旅庖欲禁自无烟，酒里中原熟食天。不分小桃红似火，为人儿女照鞦韆。
清明日留西山
作者：范梈
朝代：元

离家六度见清明，知是何时出帝京。今日登临倍惆怅，好山多似豫章城。
渡端州峡
作者：范梈
朝代：元

棹郎得便溯清流，忽报舟前晓雾收。蛮语酬人翻自苦，好山不敢问何州。
游南涧寺，寺乃唐节度使王审知所建
作者：范梈
朝代：元

闽山东面启松门，梯石层层见梵尊。题表尚存唐节镇，地图浑似洛林园。亭因聚远开幽径，栈至临危出小轩。最是跻攀宜健步，病身无羽亦飞鶱。
游招提
作者：范梈
朝代：元

胜地相从日，应无俗客踪。春花浓夹骑，昼树静藏钟。妙理端深得，佳游亦漫逢。怜渠丝与竹，舫上见西峰。
湖上值雪
作者：范梈
朝代：元

农事伤下泽，官曹限穷年。崎岖尽所历，缱绻何由宣？窗明变松雪，室冷延山烟。少岁守恬淡，未敢轻弃捐。
湖面
作者：范梈
朝代：元

湖面春深煖气匀，青芜未陨已知春。沙湾散驻张鱼客，苇室时惊射雁人。
溯漳水，有怀在京二三子
作者：范梈
朝代：元

晨发宜姑渚，迤逦溯黄流。天清钲鼓和，樯橹随川浮。南征卜利涉，阳晷适三周。野花明远川，时鸟咏芳洲。麦苗已含秀，芦笋亦吐柔。一行被明命，岂不职思忧？时物已具变，未得吾行休。眷眷二三子，秉德聿宣犹。崇高谅能淑，大业非人谋。恶乎报终令，庶以答山丘。
澄迈县，有苏内翰所题通潮阁，在海上
作者：范梈
朝代：元

候馆驻征骑，西风独夜清。开门闻叶落，倚杖看潮生。有礼齐蛮俗，无歌学楚声。凄凉苏季子，行处足高名。
灵应宫
作者：范梈
朝代：元

万花如绣拥青红，梯石棱层见梵宫。一十二时春百刻，日长半在鸟声中。
烛夜
作者：范梈
朝代：元

烛影夜侵墙，松桂成行列。鼓绝草虫鸣，四山露华结。
独立
作者：范梈
朝代：元

能诗不得静中师，又是天涯独立时。高阁夕阳人影乱，曲河新水棹声迟。一身慷慨家仍远，十口凄凉岁荐饥。偶尔凭阑感风物，临流先被白鸥知。
玉台
作者：范梈
朝代：元

晓出玉台道，山川稍夷旷。只愁滩石际，磊落更万状。市楼倚崖岸，山顶列石障。是中更有人，隐约葱倩上。我愿从之游，长风涉玄阆。还归保精路，高视神目王。空濛飞鸟过，惨淡回波放。由来心力疲，会意乃益壮。
玉隆宫
作者：范梈
朝代：元

东晋真人尚典刑，石函故在药飘零。阁前正是升仙处，云路笙歌少得听。
王武子相马图
作者：范梈
朝代：元

偶然来厩吏，唤作九方皋。毁誉依名立，周旋逐物劳。神驰风电足，眼冷雪霜毛。事有遭逢者，骐驎固自高。
王氏能远楼
作者：范梈
朝代：元

游莫羡天池鹏，归莫问辽东鹤。人生万事须自为，跬步江山即寥廓。请君得酒勿少留，为我痛酌王家能远之高楼。醉捧勾吴匣中剑，斫断千秋万古愁。沧溟朝旭射燕甸，桑枝正搭虚窗面。昆崙池上碧桃花，舞尽东风千万片。千万片，落谁家，愿倾海水溢流霞。寄谢尊前望乡客，底须惆怅惜天涯。
王继学晚过舍下翌日惠诗两章用韵答贶
作者：范梈
朝代：元

平生病太史，浅陋愧曹邦。自足封函谷，聊须垒受降。黄钟知和寡，白璧动成双。天外谁招得，清风满八窗。
王继学晚过舍下翌日惠诗两章用韵答贶
作者：范梈
朝代：元

平生病太史，浅陋愧曹邦。自足封函谷，聊须垒受降。黄钟知和寡，白璧动成双。天外谁招得，清风满八窗。客居惟所适，不是远时人。闻喜池台僻，来依第宅新。月涵钟警夕，风引酿生春。颇得过从乐，相看莫厌频。
王继学晚过舍下，翌日，惠诗两章，用韵答贶·其二
作者：范梈
朝代：元

客居惟所适，不是远时人。闻喜池台僻，来依第宅新。月涵钟警夕，风引酿生春。颇得过从乐，相看莫厌频。
琼州出郭
作者：范梈
朝代：元

自出琼州古郭门，更无平衍似中原。重重叶暗桄桹雨，知是黎人第几村？
瑞州城东水边松下，遇老翁稚子，萧然有桃源想
作者：范梈
朝代：元

花墙竹栅护长松，云去柴门昼启封。不是武陵州县古，秦人那得晋人逢？
用韵报李宗明二首
作者：范梈
朝代：元

李侯持重器，隐若一雄邦。敌至婴城守，威行走传降。薰弦须和五，古剑肯埋双。见说研朱地，车声绕碧窗。古来辇毂下，不畜隐沦人。况有龙门旧，宁无兽锦新？江山政如画，松柏自宜春。可是东城曲？过从步屧频。
用韵报李宗明二首·其一
作者：范梈
朝代：元

李侯持重器，隐若一雄邦。敌至婴城守，威行走传降。薰弦须和五，古剑肯埋双。见说研朱地，车声绕碧窗。
用韵报李宗明二首·其二
作者：范梈
朝代：元

古来辇毂下，不畜隐沦人。况有龙门旧，宁无兽锦新？江山政如画，松柏自宜春。可是东城曲？过从步屧频。
用韵酬镏茂才
作者：范梈
朝代：元
体裁：古风

弱冠从游狎山水，三十余年屈伸指。南随粤鸟北燕鸿，祇今甚矣吾衰矣。学问无成不了事，况望清名照书史！得归重赋茅屋春，青眼相看赖吾子。丹铅曾近更生阁，但惜案头萤乱死。世情浩荡何足云，高人不厌席为门。百丈山前秋屡过，九州外事忆重论。昔伤萍梗流沧海，暂喜梅花侑翠尊。制古直须追左契，声英必合绍前闻。昨朝示我清江作，汹如垒壁瞻风云。愧我徒当大敌怯，此陈何止摧千军？流离天骥志远道，悲鸣往往思其群。
用韵酬镏茂才
作者：范梈
朝代：元

弱冠从游狎山水，三十余年屈伸指。南随粤鸟北燕鸿，祇今甚矣吾衰矣。学问无成不了事，况望清名照书史！得归重赋茅屋春，青眼相看赖吾子。丹铅曾近更生阁，但惜案头萤乱死。世情浩荡何足云？高人不厌席为门。百丈山前秋屡过，九州外事忆重论。昔伤萍梗流沧海，暂喜梅花侑翠尊。制古直须追左契，声英必合绍前闻。昨朝示我清江作，汹如垒壁瞻风云。愧我徒当大敌怯，此陈何止摧千军？流离天骥志远道，悲鸣往往思其群。
田君写真
作者：范梈
朝代：元

田君力斡成霜铁，一笔能开万豪杰。总是人间敌海愁，但自不忘泓颍别。我所思兮大江濆，欲往致之道路分。安得烦君写作巫山与洛中？有美人兮，泛波上之游鸿，行岩巅之素云。呜呼此君不可见，独立乾坤泪如霰。
由海昏入武宁道中
作者：范梈
朝代：元

登高势欲坠，踰险心始领。戒想适其恒，经过何由骋。泄云行崦杉，零露浥涧茗。玄蝉振山凄，白鹭团沙整。久盼归舟近，况怀垂钓永。岂不畏严程，无因揽流景。烟霞蕴至乐，岁月启深省。百丈有幽期，眷兹心耿耿。
画马
作者：范梈
朝代：元

一自房星下渥洼，龙媒多在玉皇家。赤毛洒血微生汗，黑晕团云整作花。不待老能知失道，固应来是涉流沙。如今岂少真神骏，犹有丹青纸上誇。
留诸生
作者：范梈
朝代：元

凌晨风雨逾山树，把书对酒听鸣扈。牡丹初茁柳新芽，复逐春光向何处？元舅曾闻白水誓，妇翁更审清冰誉。二家姻好信无匹，四海交游知有数。我于卿门谊不薄，况此阻狭泥中路。元宵只在数日间，天气未佳须少住。
留赠黄明府
作者：范梈
朝代：元

黄甫古傲吏，而多清白心。屈身试下位，载道发清音。洗刷邑弊陋，宣畅民滞淫。荒村无吠犬，秀陇有鸣禽。渊明不醉酒，子贱自弹琴。未必尽师古，何曾暂渝今？裁诗俯碧涧，煮药玩虚岑。清眠消白昼，高视抵黄金。我本江海人，常联桑梓阴。携持粤山酒，寤寐朔城砧。鸿鹄岁月晚，鲲鲸烟浪深。还为异乡别，举手一沾襟。
病中
作者：范梈
朝代：元

世故只如此，予生今若何？不忧新食少，但喜好诗多。野鹤来濠上，山猿落涧阿。平时朝夕者，经岁不吾过。
登南城楼
作者：范梈
朝代：元

楼倚晴空外，登临延赏心。微风孤雁过，落日万蝉吟。客路侵齐树，乡愁接楚砧。为询宫外筑，流水似哀琴。
登君堂，酌君酒，为张氏顺堂赋
作者：范梈
朝代：元

登君堂，酌君酒，愿君有亲千岁寿。有蟠者木，嶷彼堂前。越女能舞，秦女能弦。羽觞流月，翠幕张天。粲粲在侧，罗列庶鲜。登君堂，酌君酒，愿君有亲千岁寿。昔屈生去芰，君子贵之；郑庄循爱，终悔其为。先师遗言，戒尔从今。至孝有道，岂不在敬？酌君酒，登君堂，愿君有亲千岁寿，岁岁寿且康。
登沓磊驿楼，自此度海
作者：范梈
朝代：元

半生长以客为家，罢直初来瀚海槎。始信人间行不尽，天涯更复有天涯。
登石城驿亭
作者：范梈
朝代：元

南游未是谪，北行不当归。今旦陟崇冈，飘飘风吹衣。始我在京时，双阙凝秋晖。别来守穷海，故国音书稀。窃禄滋愧负，何时睹柴扉。胡不依白日，去即能如飞。驿楼俯平川，其下白云围。雨馀足稻粱，可以信丰饥。去去道路远，王事毋稽违。
登西山顶还方涧作
作者：范梈
朝代：元

弱质有贞向，依依在物表。谬当城阙隘，放意穷昏晓。晨兴理良辔，启途虑已悄。白日满涧阿，林虚答鸣鸟。幽寻晚适遇，颇觉知者扰。俯仰古人迹，达生未为少。缅彼高翔禽，凌空自鶱矫。
登觉山寺
作者：范梈
朝代：元

远见浮图顶，逡巡及寺门。此行如有待，何地更无喧？山背斜阳恶，泉侵落叶浑。沉沉委台殿，多是赐金幡。
登高风亭（亭在三刘祠后，今西涧书院刘凝之书，高安人子道原、孙义仲）
作者：范梈
朝代：元

罢官本自亦由君，直节高风世世闻。天下布衣能致禄，多应无传附青云。
百丈山中夜坐，闻谨思将还，忆甲寅入南中，正此日也。十二月二十三日六首
作者：范梈
朝代：元

近得雷州信，遥闻弟侄来。江山淹远望，天地保疏材。乡为鱼羹起，今宁马豆猜。残年有心事，未定著寒灰。欲雪翻成雨，何天恰吝情。似缘春在近，故与月争明。谷树行行暝，川云冉冉轻。往年当此夕，孤棹适南征。岁月嗟匏系，乾坤信梗浮。蹉跎逐越鸟，迂阔问吴牛。正道曾无弊，旁观各有由。圣人如可起，吾欲诘东周。斜谷惊风合，空阶坠溜鸣。灯昏时作晕，漏远不传更。但得林间趣，何须谷口名。是谁超物外，不用计浮生。往备清华职，宁知濩落心？槐街春日盛，杏省午烟深。出试终何补？还归敢自任。祇惭山泽吏，空受二毛侵。客行身万里，家在地中分。爵命优臣子，江湖远圣君。夜瞻龙凤气，岁出虎狼群。旧故无消息，低回瘴海云。
百丈山中夜坐，闻谨思将还，忆甲寅入南中，正此日也。十二月二十三日六首·其一
作者：范梈
朝代：元

近得雷州信，遥闻弟侄来。江山淹远望，天地保疏材。乡为鱼羹起，今宁马豆猜。残年有心事，未定著寒灰。
百丈山中夜坐，闻谨思将还，忆甲寅入南中，正此日也。十二月二十三日六首·其三
作者：范梈
朝代：元

岁月嗟匏系，乾坤信梗浮。蹉跎逐越鸟，迂阔问吴牛。正道曾无弊，旁观各有由。圣人如可起，吾欲诘东周。
百丈山中夜坐，闻谨思将还，忆甲寅入南中，正此日也。十二月二十三日六首·其二
作者：范梈
朝代：元

欲雪翻成雨，何天恰吝情。似缘春在近，故与月争明。谷树行行暝，川云冉冉轻。往年当此夕，孤棹适南征。
百丈山中夜坐，闻谨思将还，忆甲寅入南中，正此日也。十二月二十三日六首·其五
作者：范梈
朝代：元

往备清华职，宁知濩落心？槐街春日盛，杏省午烟深。出试终何补？还归敢自任。祇惭山泽吏，空受二毛侵。
百丈山中夜坐，闻谨思将还，忆甲寅入南中，正此日也。十二月二十三日六首·其六
作者：范梈
朝代：元

客行身万里，家在地中分。爵命优臣子，江湖远圣君。夜瞻龙凤气，岁出虎狼群。旧故无消息，低回瘴海云。
百丈山中夜坐，闻谨思将还，忆甲寅入南中，正此日也。十二月二十三日六首·其四
作者：范梈
朝代：元

斜谷惊风合，空阶坠溜鸣。灯昏时作晕，漏远不传更。但得林间趣，何须谷口名。是谁超物外，不用计浮生。
百丈春日纪怀
作者：范梈
朝代：元

东风久不到新堂，生意虽微未卒荒。草上葫荽偏挺特，花间芦菔故高长。时来岂尽栽培力，物化须知长养方。葵藿有心终莫夺，每闻支笏照沧浪。
百丈春日纪怀三首
作者：范梈
朝代：元

江墅群芳手自栽，春前相次斸苍苔。邻僧昨许山兰送，社妪新分圃药来。本为圣情思共济，更饶生事得相催。粤王溪畔韶光好，谁想经年逝不回？东风久不到新堂，生意虽微未卒荒。草上葫荽偏挺特，花间芦菔故高长。时来岂尽栽培力，物化须知长养方。葵藿有心终莫夺，每闻支笏照沧浪。飞飞燕子守绳枢，爱尔由来似凤雏。肯谓撩人嗔坐对，向曾去我忆巢孤。涂泥须责经营苦，爪觜无供啄哺娱。春社风光时有再，天生品汇各悬殊。
百丈春日纪怀三首·其一
作者：范梈
朝代：元

江墅群芳手自栽，春前相次斸苍苔。邻僧昨许山兰送，社妪新分圃药来。本为圣情思共济，更饶生事得相催。粤王溪畔韶光好，谁想经年逝不回？
百丈春日纪怀三首·其三
作者：范梈
朝代：元

飞飞燕子守绳枢，爱尔由来似凤雏。肯谓撩人嗔坐对，向曾去我忆巢孤。涂泥须责经营苦，爪觜无供啄哺娱。春社风光时有再，天生品汇各悬殊。
省灾，初至新建山谷山家
作者：范梈
朝代：元

恤灾犹自恼渔樵，太息无时缓赋徭。日暮解鞍仍秉烛，强颜聚吏戒科条。
看东亭新笋
作者：范梈
朝代：元

问竹何年有，亲曾共岁寒。昨传新笋发，扶杖绕林看。
石氏寿母
作者：范梈
朝代：元

鹤发西风尚健身，彩衣天上四麒麟。尔门皆可二千石，此母何妨五百春？露下齐山红树晓，雨生滦浦绿波匀。胜筵偶睹诸贤咏，尽敬东州学士醇。
礼成，还斋宫
作者：范梈
朝代：元

九重雅有舜仪刑，犹遣精神接杳冥。朱户瞻星扶帝座，清天分月下斋庭。周旋宛若羹墙见，荐祼遥闻黍稷馨。归舍何人发新咏？郤兼鸣佩两边听。
社前七日作
作者：范梈
朝代：元

久旱春始雪，社寒犹未妨。沉沉莺待木，语语燕归梁。静想亲交绝，仪求旅处臧。以身观万物，应系末辉光。
社日
作者：范梈
朝代：元

丘邻雨止散青烟，白叟相违已隔年。忽遣大儿三角结，打门来觅社神钱。
福州杂诗三首
作者：范梈
朝代：元

前日题诗自侯官，计程今日到云端。家人定得平安字，最念痴儿不解看。海隅霜熟蛎房肥，狮子桥东望翠微。安得建阳一斗酒，少随甘旨到柴扉。虎豹几曾惊石鼓，鱼龙独解隐金沙。遮藏翠荔馀千刹，掩映朱霞倚万家。
福州杂诗三首·其一
作者：范梈
朝代：元

前日题诗自侯官，计程今日到云端。家人定得平安字，最念痴儿不解看。
福州杂诗三首·其三
作者：范梈
朝代：元

虎豹几曾惊石鼓，鱼龙独解隐金沙。遮藏翠荔馀千刹，掩映朱霞倚万家。
福州杂诗三首·其二
作者：范梈
朝代：元

海隅霜熟蛎房肥，狮子桥东望翠微。安得建阳一斗酒，少随甘旨到柴扉。
离席合赋赠南剑教授盛复之之官
作者：范梈
朝代：元

首路向朱夏，出关犹到官。麦收风涨暑，梅熟雨留寒。气候随方异，才名自古难。岂容贤若尔，教授老江干。
离席合赋赠南剑教授盛复之之官，凡十首
作者：范梈
朝代：元

盛君江海士，直气轧霄峥。翻为诗书苦，焉知印绶荣？度辽曾万里，走越更千城。便是来难得，乡关近慰情。首路向朱夏，出关犹到官。麦收风涨暑，梅熟雨留寒。气候随方异，才名自古难。岂容贤若尔，教授老江干。江浦见黄鹂，石榴花满枝。欲攀犹屡惜，已去复何疑？蚤畏红英乱，还当绛帐移。驿程动易隔，留待寄相思。娟娟沙尾鹤，毛羽映江鲜。去住长如此，飞鸣岂偶然？仙家应汗漫，侯判莫留连。忆得东门事，须君正壮年。闽南荔子熟，问客倘能来。暂为诸生屈，宁伤独茂才？云飞绝寒落，雨过行平台。赋就新诗别，扁舟且莫催。昔向辽东郡，长歌觅管宁。此行无赠策，故事有谈经。豆实登朱荔，虹光照紫萍。龟山文物在，未用叹凋零。跃马问入郭，解龟听报衙。江沙侵细竹，墙蔓覆疏花。政不离书阁，吟应上钓槎。有怀当皓月，玉署听啼鸦。碧草津头郡，虽偏是胜游。野人频识剑，稚子亦能舟。稍定传衣怪，聊资宦秩周。南来说风物，有待细询求。杯酒莫停手，路长思八闽。精灵深狎客，瘴雾簿侵人。海近渔船集，山空鸟道邻。来京书一束，赖尔老随身。黄帽催晨发，邮签报旅程。溯风斜帽举，虚日乱弦鸣。异俗从谁变？真才不自成。倘于高第内，岁久得欧生。
离席合赋赠南剑教授盛复之之官，凡十首·其一
作者：范梈
朝代：元

盛君江海士，直气轧霄峥。翻为诗书苦，焉知印绶荣？度辽曾万里，走越更千城。便是来难得，乡关近慰情。
离席合赋赠南剑教授盛复之之官，凡十首·其七
作者：范梈
朝代：元

跃马问入郭，解龟听报衙。江沙侵细竹，墙蔓覆疏花。政不离书阁，吟应上钓槎。有怀当皓月，玉署听啼鸦。
离席合赋赠南剑教授盛复之之官，凡十首·其三
作者：范梈
朝代：元

江浦见黄鹂，石榴花满枝。欲攀犹屡惜，已去复何疑？蚤畏红英乱，还当绛帐移。驿程动易隔，留待寄相思。
离席合赋赠南剑教授盛复之之官，凡十首·其九
作者：范梈
朝代：元

杯酒莫停手，路长思八闽。精灵深狎客，瘴雾簿侵人。海近渔船集，山空鸟道邻。来京书一束，赖尔老随身。
离席合赋赠南剑教授盛复之之官，凡十首·其五
作者：范梈
朝代：元

闽南荔子熟，问客倘能来。暂为诸生屈，宁伤独茂才？云飞绝寒落，雨过行平台。赋就新诗别，扁舟且莫催。
离席合赋赠南剑教授盛复之之官，凡十首·其八
作者：范梈
朝代：元

碧草津头郡，虽偏是胜游。野人频识剑，稚子亦能舟。稍定传衣怪，聊资宦秩周。南来说风物，有待细询求。
离席合赋赠南剑教授盛复之之官，凡十首·其六
作者：范梈
朝代：元

昔向辽东郡，长歌觅管宁。此行无赠策，故事有谈经。豆实登朱荔，虹光照紫萍。龟山文物在，未用叹凋零。
离席合赋赠南剑教授盛复之之官，凡十首·其十
作者：范梈
朝代：元

黄帽催晨发，邮签报旅程。溯风斜帽举，虚日乱弦鸣。异俗从谁变？真才不自成。倘于高第内，岁久得欧生。
离席合赋赠南剑教授盛复之之官，凡十首·其四
作者：范梈
朝代：元

娟娟沙尾鹤，毛羽映江鲜。去住长如此，飞鸣岂偶然？仙家应汗漫，侯判莫留连。忆得东门事，须君正壮年。
离扬州
作者：范梈
朝代：元

孤篷如磨绕汀沙，叶满平湖藕未花。回首竹西亭渐远，一江烟雨酒旗斜。
秋日海康斋居
作者：范梈
朝代：元

吟事久已落，兹晨遇高秋。泠泠空中籁，袭我书帷幽。如何寒暑疾，径与大江流。江流不复转，岁月已还周。游子去京华，邈在天尽头。胡雁不踰岭，眷眷非良谋。排云挹飞观，金爵露光浮。在远心所仰，胡为滞沧洲。茅屋足花草，洵美难久留。苟能一吾志，斯道将何忧。
秋日集咏奉和潘李二使君浦编修诸公十首
作者：范梈
朝代：元

古蓟城边白露零，秋声不任旅人听。差差乳燕朝辞舍，呖呖高鸿暮过庭。以病酬閒翻自恶，将愁抵醉祇难醒。何人解拟匡庐赋，千仞冈头瀑泻瓴。将身跳出市间壶，美贾由来不用沽。大地骑鹏须共化，中宵上鸐倩谁扶？庶几未老投簪去，尚可长生折简呼。此辈终非尘土物，明朝种橘学诸苏。生也无涯死有涯，抛书几拟问南华。要知立志非多事，但使成言自一家。寒树接天霜映鹘，湿芜满地雨生蛙。相过傥遂携尊酒，检按墙东野菊花。迥无江左管夷吾，谁复能称晋宋书。运本关天聊尔耳，力能盖世复奚欤。百年草草云龙地，四海悠悠法象庐。曾向钟山酹芳草，至今心死及菑畬。流落移家白帝都，低头愧尽马相如。题桥一字终何益，卖赋千金竟或无。风月长留前辈咏，尘沙满载古人书。此身泛寄空江上，已异当时旧鬓须。浮世有由虚尺寸，明时无伎答涓埃。偶随青琐须高步，欲缀丹书甚寡才。断壁云过溪笛逝，虚林雨映寺钟来。几年闲却持螯手？强为清秋送酒杯。潘公墙角树连庭，曾是笙簧昼夜听。门巷祇今埋粪壤，轮蹄自昔走雷霆。长因午睡思茶灶，却为朝吟款竹扃。若续济南名士录，莫令憔悴鹊湖亭。李侯高朗若空晴，议论诗书满腹撑。期接仙舟应少便，偶分宫砚亦多情。蛮荒异俗中年历，河汉频秋向夕倾。此去暂烦南郡守，旗旄勿用野人惊。浦君高价本璠玙，多幸蒹葭得所于。学道初轻千里骥，收功直到九州鱼。诗探饭颗尤难测，赋拟兰陵定不虚。月月西垣更夜直，还应共我惜居诸。秋入江山锦绣开，白云红叶尽诗才。句成底用三年得，槎在应须八月回。自是每为浮客累，非关不受故人催。凭将寄语词林老，风雨重阳又近来。
秋日集咏奉和潘李二使君浦编修诸公十首·其一
作者：范梈
朝代：元

古蓟城边白露零，秋声不任旅人听。差差乳燕朝辞舍，呖呖高鸿暮过庭。以病酬閒翻自恶，将愁抵醉祇难醒。何人解拟匡庐赋，千仞冈头瀑泻瓴。
秋日集咏奉和潘李二使君浦编修诸公十首·其七
作者：范梈
朝代：元

潘公墙角树连庭，曾是笙簧昼夜听。门巷祇今埋粪壤，轮蹄自昔走雷霆。长因午睡思茶灶，却为朝吟款竹扃。若续济南名士录，莫令憔悴鹊湖亭。
秋日集咏奉和潘李二使君浦编修诸公十首·其三
作者：范梈
朝代：元

生也无涯死有涯，抛书几拟问南华。要知立志非多事，但使成言自一家。寒树接天霜映鹘，湿芜满地雨生蛙。相过傥遂携尊酒，检按墙东野菊花。
秋日集咏奉和潘李二使君浦编修诸公十首·其九
作者：范梈
朝代：元

浦君高价本璠玙，多幸蒹葭得所于。学道初轻千里骥，收功直到九州鱼。诗探饭颗尤难测，赋拟兰陵定不虚。月月西垣更夜直，还应共我惜居诸。
秋日集咏奉和潘李二使君浦编修诸公十首·其二
作者：范梈
朝代：元

将身跳出市间壶，美贾由来不用沽。大地骑鹏须共化，中宵上鸐倩谁扶？庶几未老投簪去，尚可长生折简呼。此辈终非尘土物，明朝种橘学诸苏。
秋日集咏奉和潘李二使君浦编修诸公十首·其五
作者：范梈
朝代：元

流落移家白帝都，低头愧尽马相如。题桥一字终何益，卖赋千金竟或无。风月长留前辈咏，尘沙满载古人书。此身泛寄空江上，已异当时旧鬓须。
秋日集咏奉和潘李二使君浦编修诸公十首·其八
作者：范梈
朝代：元

李侯高朗若空晴，议论诗书满腹撑。期接仙舟应少便，偶分宫砚亦多情。蛮荒异俗中年历，河汉频秋向夕倾。此去暂烦南郡守，旗旄勿用野人惊。
秋日集咏奉和潘李二使君浦编修诸公十首·其六
作者：范梈
朝代：元

浮世有由虚尺寸，明时无伎答涓埃。偶随青琐须高步，欲缀丹书甚寡才。断壁云过溪笛逝，虚林雨映寺钟来。几年闲却持螯手？强为清秋送酒杯。
秋日集咏奉和潘李二使君浦编修诸公十首·其十
作者：范梈
朝代：元

秋入江山锦绣开，白云红叶尽诗才。句成底用三年得，槎在应须八月回。自是每为浮客累，非关不受故人催。凭将寄语词林老，风雨重阳又近来。
秋日集咏奉和潘李二使君浦编修诸公十首·其四
作者：范梈
朝代：元

迥无江左管夷吾，谁复能称晋宋书。运本关天聊尔耳，力能盖世复奚欤。百年草草云龙地，四海悠悠法象庐。曾向钟山酹芳草，至今心死及菑畬。
秋江
作者：范梈
朝代：元

秋生洲渚静，露下蒲荷晚。忽忆钓鱼时，人家楚乡远。
秋江图
作者：范梈
朝代：元

云里衡阳雁，网下武昌鱼。石门秋共远，江树雨余疏。
秋江钓月
作者：范梈
朝代：元

秋江明似镜，月色静更好。之子罢琴来，萝径初尚早。众峰更灭没，横笛隔幽岛。我船尔棹歌，丝纶荡浮藻。潜鱼却寒饵，宿雁起夜缟。离离不可招，白露下烟草。高风桐庐士，俊业渭川老。同是钓鱼人，那应不同道。把酒酹清辉，如何答穹昊。
秋雨寓舍酬答夏编修四首
作者：范梈
朝代：元

乱竹通邻舍，修梧限掖垣。日长惟有雨，秋半祇如昏。野色愁俱破，河流畏更浑。惟应好僚友，孤寂义弥敦。左丞京下宅，大半贮蛩螀。容曳栖乌地，低迷卧鹿场。几时衣定暑？昨夜酒生凉。太息时人语，依稀不可忘。平生谈笑口，未是向人悭。直以朋友内，难为伯仲间。陈君元下榻，贺老自怀山。见谓前修事，因之一破颜。倚岩推许逊，负水揖文箫。万里初邻并，长年此寂寥。不要麟阁画，虚累鹤书招。同是西江客，君当结梦樵。
秋雨寓舍酬答夏编修四首·其一
作者：范梈
朝代：元

乱竹通邻舍，修梧限掖垣。日长惟有雨，秋半祇如昏。野色愁俱破，河流畏更浑。惟应好僚友，孤寂义弥敦。
秋雨寓舍酬答夏编修四首·其三
作者：范梈
朝代：元

平生谈笑口，未是向人悭。直以朋友内，难为伯仲间。陈君元下榻，贺老自怀山。见谓前修事，因之一破颜。
秋雨寓舍酬答夏编修四首·其二
作者：范梈
朝代：元

左丞京下宅，大半贮蛩螀。容曳栖乌地，低迷卧鹿场。几时衣定暑？昨夜酒生凉。太息时人语，依稀不可忘。
秋雨寓舍酬答夏编修四首·其四
作者：范梈
朝代：元

倚岩推许逊，负水揖文箫。万里初邻并，长年此寂寥。不要麟阁画，虚累鹤书招。同是西江客，君当结梦樵。
种树
作者：范梈
朝代：元

种树江头不记春，年来年去祇伤神。今朝忽向江头见，稍有清阴芘路人。
种瓠二首
作者：范梈
朝代：元

岂是阶庭物，支离亦自奇。已殊凡草蔓，缀得好花枝。带雨宁无实，凌霄必有为。啾啾群鸟雀，从汝踏多时。嘉瓠吾所爱，孤高更可人。不虚种植意，终系发生神。有叶诚藏用，无容岂识真。明年应见汝，众子亦轮囷。
种瓠二首·其一
作者：范梈
朝代：元

岂是阶庭物，支离亦自奇。已殊凡草蔓，缀得好花枝。带雨宁无实，凌霄必有为。啾啾群鸟雀，从汝踏多时。
种瓠二首·其二
作者：范梈
朝代：元

嘉瓠吾所爱，孤高更可人。不虚种植意，终系发生神。有叶诚藏用，无容岂识真。明年应见汝，众子亦轮囷。
移居东城
作者：范梈
朝代：元

移居古城裔，桑竹似村墟。已谓丹霞近，无嫌白日疏。天晴时见鹤，池浅尚通鱼。赖有知心者，过门亦下车。
立春日
作者：范梈
朝代：元

今辰春节喜新晴，况是山堂此日成。畦菜拨余传叶美，径桃留在着花明。云开葛井蛟龙动，雪尽萧岩鹳鹤鸣。失喜浪传京邑信，未闻邻舍识高情。
立春日和王翰林
作者：范梈
朝代：元

北斗红云上，西城皓雪边。岁华今若此，宦味故依然。节轥荒冬后，寒驱夹日先。楼台通帝极，井落散人烟。登眺临无际，欢娱信有年。客情关外地，农事庾阴田。只有伤弦促，那能效屐穿。几时归栎社，尽日接芳筵。宝鼎升平瑞，金幡淡荡妍。逶迤朱凤集，潇洒白鸥眠。远业嗟何就，高明赖必传。道虽沾世用，意漫逐时迁。顾遇烦频数，欣荣颇倍千。江湖万里兴，烂熳百花前。
立秋日，分司书怀
作者：范梈
朝代：元
体裁：古风

清晨钟鼓鸣，海角金气应。芳树哀蜩歇，凛节亦已征。如何向亭午，毒热尚吹甑。是宜起居谬，不与安养称。逝川无回波，驾马少返乘。簪发耻虚名，丘园激高兴。飘飘百年内，过者已蹭蹬。强学而有成，庶以道自胜。
立秋日，分司书怀
作者：范梈
朝代：元

清晨钟鼓鸣，海角金气应。芳树哀蜩歇，凛节亦已征。如何向亭午？毒热尚吹甑。是宜起居谬，不与安养称。逝川无回波，驾马少返乘。簪发耻虚名，丘园激高兴。飘飘百年内，过者已蹭蹬。强学而有成，庶以道自胜。
章义门送人还南城观台
作者：范梈
朝代：元

郊原平晚绿萋萋，独上高台意转迷。古树鸣蝉城下路，送人长忆向安西。
答李泂
作者：范梈
朝代：元

客居离索感芳晨，颇耐物色恼诗人。花心尽逐阳和动，柳眼宜于故旧新。万里清江家共远，九春皓月梦兼频。鹿门自有庞夫子，长往烟林秋复春。
答赠晚春
作者：范梈
朝代：元

懒向佳人说翠微，长安陌上见春晖。谁家门巷花狼藉？吹作漫天白雪飞。
筠州东都遇雨
作者：范梈
朝代：元

高林展夏绿，杲日转城冈。四国金石流，忽见飞雨凉。飘飘西北风，亦复至我傍。我行初涉旬，去意已徬徨。亲交苦滞留，川陆互阻长。远行虽有命，期至讵能忘。宵分睇南星，命仆戒川航。岂无他方愿，且及顾旧乡。旧乡宁非怀，吾生未渠央。
细雨
作者：范梈
朝代：元

细雨沾墙竹，轻风发槛桃。幕分流水静，楼抗远山高。但长琴书癖，宁知案牍劳？趋朝未觉懒，兴味属吾曹。
经梅仙坛下
作者：范梈
朝代：元

懒慢辞朝梅子真，空山祠庙已千春。自从上疏东都后，不见江湖有直臣。
经石门镇
作者：范梈
朝代：元

摇落石门秋水清，残僧楼宇映沙明。买船欲上旴江去，路转峰南闻雁声。
绝句
作者：范梈
朝代：元

幽人不出户长开，看尽春风长绿苔。多谢有情双燕子，暂时飞去又飞来。
绝句六首
作者：范梈
朝代：元

障拥芙蓉竞，灯随榉柳移。繁星临迥野，疏雨过高池。江上打鱼船，有头那无尾。与卿相见时，不望如鱼水。乡路西州是，延平那向东。片帆侬会使，祇是怕随风。水清滩自急，荡桨直须人。劝卿休恨水，多为不知津。水如青铜镜，山色绿芙蓉。中天明月上，此处好相逢。日净芙蓉远，春明芍药长。谁怜玉蝴蝶？正似锦鸳鸯。
绝句六首·其一
作者：范梈
朝代：元

障拥芙蓉竞，灯随榉柳移。繁星临迥野，疏雨过高池。
绝句六首·其三
作者：范梈
朝代：元

乡路西州是，延平那向东。片帆侬会使，祇是怕随风。
绝句六首·其二
作者：范梈
朝代：元

江上打鱼船，有头那无尾。与卿相见时，不望如鱼水。
绝句六首·其五
作者：范梈
朝代：元

水如青铜镜，山色绿芙蓉。中天明月上，此处好相逢。
绝句六首·其六
作者：范梈
朝代：元

日净芙蓉远，春明芍药长。谁怜玉蝴蝶？正似锦鸳鸯。
绝句六首·其四
作者：范梈
朝代：元

水清滩自急，荡桨直须人。劝卿休恨水，多为不知津。
肇庆李知事会别，至峡上阻风，因以怀李
作者：范梈
朝代：元

取别非云暮，王事有程拘。临流逢执手，复念野踟蹰。季秋北风急，遥遥别方舻。出峡江始放，迢迢波浪敷。仰天觉形全，俯地会心娱。暂得圭组解，乐与渔樵俱。抚事悉邂逅，回翔且须臾。满秩不受更，竟行谅非愚。
自戎府出还珠门，晚归廨舍
作者：范梈
朝代：元

光迎署府千花树，秀入河桥万柳梢。春日楼台围翠巘，夜晴灯火接青郊。升平旧俗今犹在，浩荡流年又过交。董奉接官何处宅？相依愿与结衡茅。
至乌石邸舍二首
作者：范梈
朝代：元

不见居人只见村，离家茅屋又黄昏。面前沧海来无际，闻说占城对县门。苦竹丛西石色乌，来时依旧驿亭孤。自从历遍崖州路，不敢弯弓射鹧鸪。
至乌石邸舍二首·其一
作者：范梈
朝代：元

不见居人只见村，离家茅屋又黄昏。面前沧海来无际，闻说占城对县门。
至乌石邸舍二首·其二
作者：范梈
朝代：元

苦竹丛西石色乌，来时依旧驿亭孤。自从历遍崖州路，不敢弯弓射鹧鸪。
至夏庄怀平坡旧游
作者：范梈
朝代：元

平坡谷前桃杏花，年时著屐到君家。祇今可买惟村酒，无复能来试石茶。帘幕高高通紫燕，溪流款款伏青蛇。同游昨有虞公子，却为卢郎得浪誇。